ئێران سزای 5 ساڵ زیندانیکردن بە سەر وەرگێڕێکی ئێرانیدا دەسەپێنێت\nنوسەرێکی ئێرانی کە کتێبی بۆ زمانی فارسی وەرگێڕاوە و تیایدا ستایشی هێزە کوردییەکانی ڕۆژئاوا کراوە لە دادگایی کردنێکدا بە تۆمەتی ئەمنی کە لەلایەن پارێزەرەکەی و هەروەها لەلایەن داکۆکیکارانی مافی ئازادی دەربڕین لە ئێران و ئەمەریکا وەک دادگایەکی نادادپەروەرانە لەقەڵەمدراوە ، سزات 5 ساڵ زیندانی بەسەردا دەدرێت.\nپارێزەر ناسر زەڕەفشان لە چاوپێکەوتنێکدا لە ڕۆژی کۆتایی ساڵی ڕابردوودا لە تارانەوە لەگەڵ دەنگی ئەمەریکا ڕایگەیاند کە ئەو هەمان ڕۆژ ئاگاداریەکی پێگەیشتووە سەبارەت بە سزای نووسەر و وەرگێر ئارەش گەنجیلەلایەن دادگای شۆڕشی ئێرانەوە . ئەو پارێزەرە گوتبووی دوو ڕۆژ پێش ئێستا لەگەڵ گەنجیدا بۆ دادگاییکردن بە سێ تۆمەتی پیلانگێڕان بۆ سەر ئاسایشی نیشتمانی و ئەندامبوون لە گروپێکی نایاسایی و بڵاوکردنەوەی پڕوپاگەندەی دژە حکومەت ئامادە بوون.\nزەڕەفشان گوتی تۆمەتەکان پەیوەندییان بە وەرگێڕانی کتێبێکەوە هەیە للایەن گەنجییەوە بۆ سەر زمانی فارسی. کتێبێکی زمانی ئینگلیزی ساڵی 2015 سەبارەت بە ئەمەریکا و هیزە هاوپەیمانە کوردەکانی لە سوریا کە سەرکەوتووانە بەرگریان لە شارۆچکەی کۆبانی کرد لە بەرامبەر هێرشی چەکدارانی دەوڵەتی ئیسلامی کە بە داعش ناسراون.\nکتێبەکە بە ناونیشانی" کلیلێکی بچووک دەتوانێت دەرگایەکی گەورە بکاتەوە" شۆڕشی ڕۆژئاوا کە چەندین چیرۆکی شەڕی کۆبانی لە لایەن لێکۆڵەران و شەڕڤانانی کوردی سوریاوە لە خۆ دەگرێت و لەلایەن کۆمەڵێک نووسەرەوە بەرهەم هێنراوە. ڕۆژئاوا ئەو ناوەیە کە لە لایەن کوردەکانەوە لە ناوچە کوردنشینەکانی باکوور و ڕۆژهەڵاتی سوریا نراوە کە پاش سەرهەڵدانی شەڕی ناوخۆی سوریا لە ساڵی 2011 لەلایەن هێزە کوردییەکانەوە بەڕێوەدەبرێت.\nزەڕەفشان وتی کە گەنجی بە هۆی وەرگێڕانی ئەو کتێبەوە لە سەر هێزەکانی ڕۆژئاوا لە لایەن دادوەر موحەمەد ڕەزا عەموزادەوە بە سێ تۆمەت سزا دراوە، پێنج ساڵ بۆ پیلانگێڕی، پێنج ساڵ بۆ ئەندامبوون لە گروپێکی نایاسایی و ساڵێک بۆ پروپاگەندە کە بە گشتی بە یازدە ساڵ زیندان سزا دراوە.\nبە پێی یاسای ئێران ئەگەر لە قۆناغی پێداچوونەوەی پرۆسەی دادوەریدا سزاکە هەمان سزا بێت ئەوا دەبێت گەنجی درێژترین سزاکە واتە پێنج ساڵ زیندان بکێشێت.\nزەڕەفشان وتیلە ڕۆژانی داهاتوودا داوایەک دژی سزای زیندانیکردنی ناوبراو پێشکەش دەکەن.\nگەنجی لە ئێستادا بە کەفالەت ئازاد کراوە و لە ماڵەکەی خۆی لە تاران چاوەڕێی ئەنجامی کۆتایی دادگاییکردنەکەی دەکات . دەسەڵاتداران لە سەرەتادا لە 22ی مانگی دوانزەی 2019دا ناوبراویان دەستگیرکرد و لە زیندانی ئێوینی تاراندا بووتا لە 19ی مانگی یەکی ساڵی 2020 دا بە کەفالەتی 450 ملیۆن تمەن ئازاد کرا.\nگەنجی لە 14 ی مانگی شەشی ساڵی 2020 دا جارێکی تر لە کاتی ئامادە بوونی لە یەکەم دانیشتنی دادگایکردنەکەیدا دەستبەسەر بووەوە و دوای شەش ڕۆژ لە زیندانی بوونی لە ئێوین بە کەفاڵەتی3 ملیار تمەن ئازاد کرا.\nزەڕئەفشان بە دەنگی ئەمەریکای ڕاگەیاند تۆمەتەکانی دژ بە گەنجی هیچ پەیوەندییەکیان بە کاری نووسەرەوە نییە لە وەرگێڕانی کتێبەکەدا .\nزەڕئەفشان بە ئاماژەدان بە و تێرامانانەی کە گەنجی هاوسۆز بووە لەگەڵ هێزەکانی ڕۆژئاوادا کە سەرکەوتووانە شەڕی داعشیان کرد و ناوەڕۆکی کتێبەکەش بووە کە وەریگێڕاوەتەوە، وتیشی "تۆمەتی ئەندامێتی لە گروپێکی ئۆپۆزسیۆنی نایاسایی ناتوانرێت بدرێتە پاڵی کەسێک تەنها لەبەر هاوسۆزی کردن لەگەڵ بزووتنەوەیەکدا."\nئەو پارێزەرەهەروەها گوتیشی سزای پێنج ساڵ زیندانیکردنی گەنجی پێشتر دیاری کراوە و لەلایەن هێزەکانی ئیتلاعاتی ئێرانەوە کە نووسەریان دەستگیرکردووە پێشتر بە دادگا ڕاگەیندراوە.\nدەنگی ئەمەریکا ناتوانێت بە سەربەخۆیی بارودۆخی دادگایی کردنی گەنجی پشتڕاست بکاتەوە چونکە لە ناو ئێران دا رێگاپێدراو نییە بۆ ڕاپۆرتکردن و هەروەها میدیا دەوڵەتییەکانی ئێران هیچ ئاماژەیەکیان بە سزادانی ئەو نووسەرە نەکردووه.\nکۆمەڵەی نووسەرانی ئێران ( IWA )ڕێکخراوێکە لە سەرەتای دامەزراندنییەوە لە ساڵی 1968 ەوە خەبات بۆ ئازادی ڕادەربڕین و دژ بە سانسۆڕ لەو وڵاتەدا کار دەکات ، لە بەیاننامەیەکدا کە لە کەناڵی تێلێگرام و فەیسبووکی خۆی بڵاوی کردووەتەوە ، سزای ( گەنجی ) ی شەرمەزار دەکات.\nگەنجی سکرتێری ئەو کۆمەڵەی نووسەرانی ئێران بووە.\nلقی کۆمەڵەی نووسەرانی جیهان لە ئەمەریکا PEN International یش ئیدانەی سزادانی گەنجی کرد لەلایەن ئێرانەوە.


مێژووی یەكەم گوتاری مام جەلال – History Of Kurd\nHome / بەشی مێژووی كورد / مێژووی یەكەم گوتاری مام جەلال\nزريان احمد 2016-09-13\tبەشی مێژووی كورد, مێژووی نوێ و هاوچه‌رخی كورد لێدوان نووسین ناچالاککراوە لە مێژووی یەكەم گوتاری مام جەلال 7,555 Views\nبەبۆنەی شۆڕشی (11)ی ئەیلول (دۆڵی گۆستێ – 1977)\nلەگەڵ مام جەلال، ئەو هێزەی لەبرادۆست‌و لە (دۆڵی گۆستێ) كۆبوبوینەوە، بەیانییەكەی (11/9/1977) لەبارەگای شەهید (د.خالید) بۆ نیوەڕۆیەكی پێشمەرگانەو پێشوازی (مام) داوەت بوین. عەسرەكەی بەبۆنەی شۆڕشی (11)ی ئەیلولەوە، مام یەكەمین گوتاری لە (شۆڕشی نوێ)دا پێشكەش كرد.\nشەهید (عەلی عەسكەری) پێشەكییەكی لەسەر شۆڕش‌و پێشمەرگەو دۆخەكە فەرموو، پاشان (مام) گوتارەكەیداو گوتی:\nلەم شوێنەدا (برادۆست – هەكاری)، شێخ عوبەیدوڵڵای نەهری (1880) شۆڕشی رزگاری بەرپا كرد، سەرنەكەوت. چونكە دۆست‌و دوژمنی باشی لێكجیانەكردەوە. هەموو شۆڕشەكان لەستراتیژدا بۆ رزگاری راست بوون. بەڵام لەدەستنیشانكردنی بەرەی گەل‌و بەرەی دوژمنان، هەڵە بون. بۆ شۆڕشی ئەیلولیش، گوتی: شۆڕشێكی رەوا بوو. بەڵام ئەمریكاو ئێران، دۆست نەبون، دوژمن بون. كە رێككەوتننامەی جەزائیر كرا، دەبوایە بەرەنگاری بكرایە. ئینجا گوتی:\nیەكێتیی، لەدامەزراندنەوە بەرەی گەل‌و پێشكەوتنخوازی جیهانی دیاری كردووە، بەرەی دوژمنانیشی دەناسێ‌و جارێكی تر بەدوژمنان هەڵناخەڵەتێین. شۆڕشەكە درێژخایەنەو پشت ئەستورە بەهێزی لەشكان نەهاتووی گەل. لەدرێژەی قسەكانیدا، فەرموی:\nشۆڕشكەمان ئێستا عیراقییە، بەڵام لەچیاكانی كوردستانەوە بەرپا بووە. كوردستانیشە، لەبەر ئەوەی پەیوەندی ئۆرگانیكی لەنێوان خەباتی هەر چوار پارچەكەی كوردستان هەیە. ئەم دوو ئەركەشی بەمشیوەیە رۆشن كردەوە، كە:\nمافی نەتەوەكەمان لەناو وڵاتانی داگیركەری كوردستان، تەنها لەسایەی سیستەمێكی دیمكوراسیدا دێتەدی. بەشەكانی كورودستانیش، خەباتیان تەواوكەری یەكتر دەبێ، هەتا رزگارو ئازاد دەبین.\nباقی قسەكانی لەسەر رەفتاری پێشمەرگەو هەڵسوكەت‌و رازی كردنی جەماوەر‌و لەسەر تەبابوونی باڵەكانی ناو یەكێتیی، دەبوو.\nمن.. یەكەمینجارم بوو (مام) ببینم گوتار بخوێنێتەوە. فەرماندەو پێشمەرگەكان، بە پەرشییەوە گوێیان لێ گرتبوو. خۆم دیقەتم لەوشەو رستەكانی ئەدا. گوتارەكەم پێ چوارچێوەی ستراتیژی شۆڕشەكە بوو. وشەگەلی (سۆرانی- كۆیی) ئاوێتە دەكرد. لەكۆتایشدا، بە حەماسەوە فەرموی: كوردستان یان نەمان، دەبێ ببێتە دروشممان. گوتی: ناسرەوین هەتا سەردەكەوین. لەكۆتایشدا فەرموی: وا گەڕاومەتەوە بۆ كوردستان یان شەهید دەبم، یان سەردەكەوین.\nبەلێ.. ئەمە (مام)ی شۆڕشە نوێكەمان بوو، كە هاتەوە. بەڵێنەكەشی بردە سەر.\nتەنانەت بەنەخۆشیش.. شكۆی رابەرایەتی مام، لای یەكێتی پارێزەكان.. كارگیەری سیاسی‌و رۆحی‌و مۆراڵی بەرزی سیاسەتە.\n•سەركردەو ئامادەبوان، ئەمانە بون:\n1- شەهید عەلی عەسكەری، 2- شەهید د.خالید، 3- شەهید شێخ حسێن ئێزدی، 4- شەهید ئازاد هەورامی، 5- شەهید سەعدی گچكە، 6-شەهید تایەری عەلی والی بەگ، 7-شەهید رەسوڵ مامەند، 8-شەهید سەید كەریم، 9- شەهید حەسەن خۆشناو، 10- شەهید سەرباز كۆیی، 11- شەهید بایەر، 12- شەهید مامۆستا داود- جەلەولا، 13-سالار عەیز، 14- ملازم عومەر، 15- مەلا بەختیار، 16- سەید كاكە، 17- دلێری سەید مەجید، 18- ئەبو شیهاب، 19- حەمید فەیلی، لەگەڵ دەوروبەری (300) پێشمەرگە!\nPrevious مێژووی سەرۆك کۆمارەکانی ئێران\nNext سەدام حوسین چۆن لەسێدارە درا!


کۆماری ئیسلامی لە قۆناغی پێش هەڵوەشانەوەدایە\nدانیشتنی گرووپی دەستپێشخەریی دارایی (FATF) لە بارودۆخێکدایە کە دوایین دەرفەتی کۆماری ئیسلامی بۆ جێبەجێکردنی کۆنوانسیون پالێرمۆ و بەرەوڕووبوونەوەی تیرۆریزم کۆتایی هاتووە و وا دەرناکەوێت کۆماری ئیسلامی بیەوێ پرۆژەی پەیوەستبوونی ئێران بە کۆنوانسیۆنی بەرەوڕووبوونەوەی دابینکردنی سەرچاوەی دارایی بۆ تیرۆریزم (CFT) و بەرەوڕووبوونەوەی تاوانە ناڕێکخراوە نێودەوڵەتییەکان (پالێرمۆ) پەسەند بکات.\nرێگەی پاش و پێش گیراوە\nموحسین رەزایی، سکرتێری کۆمەڵی دەستنیشانکردنی بەرژەوەندییەکانی کۆماری ئیسلامی، رایگەیاندووە کە کاتی تاوتوێکردنی پڕۆژەکە لە کۆمەڵی دەستنیشانکردنی بەرژەوەندییەکاندا، بە سەر چووە و لەم حاڵەتەیشدا بە پێی پێڕەوی ناوخۆی کۆمەڵی دەستنیشانکردنی بەرژەوەندییەکان، ئەگەر کات بە سەر بچێت، رای ئەنجومەنی پاسەوانی دەستوور لە سەر پرۆژەکان، پشتی پێ دەبەسترێت.\nسادق ئامولی لاریجانی، سەرۆکی کۆمەڵی دەستنیشانکردنی بەرژەوەندییەکان، زیانەکانی پەسەندکردنی ئەو پرۆژانە لە سوودەکانیان بە زیاتر دەزانێ و پێیوایە پەسەند کردنیان، مەترسی گەورەی ئەمنی بە دوادا دێت.\nبە لەبەرچاوگرتنی ئەوەی ئەنجومەنی پاسەوانی دەستوور، پێش ناردنەوەی پرۆژەکان بۆ کۆمەڵی دەستنیشانکردنی بەرژەوەندییەکان، ناڕەزایەتی خۆی بەرامبەر پەسەند کردنیان راگەیاندووە، پێشبینی دەکرێت کۆماری ئیسلامی ئێران لە دانیشتنی گرووپی دەستپێشخەری داراییدا، بخرێتە لیستی رەشەوە. ئەمەیش هەناسەدانی ئابووریی و دارایی کۆماری ئیسلامی لەم بارودۆخەدا دژواتر دەکات.\nلەگەڵ ئەمانەیشدا کەسانێک هەن کە پێیانوایە دۆخی ئابووریی ئێران، خۆ گۆشەگیرکردنی لە ئاستی نێودەوڵەتیدا و گەمارۆکانی ئەمریکا، پێکەوە ئابووریی ئێران بخەنە بنبەستێکەوە کە دانان و دانەنانی لە لیستی رەشی گرووپی دەستپێشخەری داراییدا، کاریگەریێکی ئەوتۆی لە سەر خراپتربوون یا باشتربوونی بارودۆخەکەی نەبێ.\nئەمە لە حاڵێکدایە کە بەرپرسانی حکومی و کەسانی نزیک لە باڵی ریفۆرمخواز هەوڵ بۆ پەسەندکردنی پرۆژەکە دەدەن و هۆشدارییان داوە لەوەیکە بە هۆی پەسەند نەکردنی بخرێنە ناو لیستی رەشەوە. ئێستا کە وا دیارە کار لە کار ترازاوە و ئەنجومەنی پاسەوانی دەستوور و کۆمەڵی دەستنیشانکردنی بەرژەوەندییەکانی کۆماری ئیسلامی هیچ نەرمیێک بۆ گۆڕینی بۆچوونی خۆیان نانوێنن. ئەو بەرپرسانە دان بەوەدا دەنێن کە دۆخی ئابووریی وڵات لەوە خراپترە بە پەسەندکردنی ئەو پرۆژانە چاک بێتەوە.\nعەبدولناسر هیممەتی، سەرۆکی بانکی ناوەندی ئێران، ئەو کەسانەی بە "سەفتە باز و رانتخۆر" پێناسە کردووە کە پێشبینی دەکەن ئێران بخرێتە لیستی رەشی (FATF)وە، بەڵام هەر خۆی لە لاپەڕەی ئینستاگرامەکەیدا نووسیویەتی؛ لەم بارودۆخەدا کە زۆربەی بانکە بیانییەکان بە هۆی گەمارۆکانی ئەمریکا هاوکاری بانکەکانی ئێران ناکەن، بڕیاری (FATF) بە هەر بارێکدا بێ کاریگەریێکی ئەوتۆی لە سەر دراوی ئێران نابێت.\nئەم قسانە لە کاتێکدا دەکرێن کە نرخی دۆلار لە ساڵیادی سەرکەوتنی شۆڕشی ئیسلامیدا گەیشتووەتە ١٤ هەزار تمەن و شارەزایان بڕوایان وایە بازاڕی ئێران لە بەردەم شەپۆلێکی دیکەی بەزبوونەوەی نرخی دراودایە.\nقەیرانە قورسەکان و پەرێشانی بەرپرسان\nگەمارۆدانی ١٠٠%ی نەوتی ئێران، داهاتی زەبەلاحی نەوتی لە کۆماری ئیسلامی سەندەوە و کێشە بنەڕەتییەکانی ئێران یەک لە دوای یەک لە ئابووریی ئەو وڵاتەدا دەرکەوتن.\nئەو کێشانە بە رادەیەک بە سەر حکومەتی روحانیدا داڕماون کە بەرپرسانی حکومی ناتوانن تەنانەت ئاسانترین کێشە ئابوورییەکانی وڵات چارەسەر بکەن و شەپۆلێکی پەرێشانیی، قسە و کرداری بەرپرسانی ئابووریی ئەو وڵاتەی گرتووەتەوە.\nیەکێک لە نموونە بەرچاوەکانی ئەو پەرێشانییە لە بوودجەی ساڵی داهاتووی ئێراندا بە دیار کەوتووە، بە جۆرێک کە بەرپرسانی حکومی تەنانەت نەیانتوانیوە داهات و خەرجی وڵات لە سەر بنەمای ئەو واقیعە ببینن کە هەیە. حکومەت لە بارودۆخێکدا پارە بەخشینەوە و دەستبڵاوی لە ریزی تێچووەکاندا داناوە و لە شێوەی بوودجە بۆ دەزگاکان و دامەزراوە حکومییەکانی بڕیوەتەوە کە لە بەشی داهاتدا لە سەر بنەمای وەهم، چاوەڕوانی بەرزبوونەوەی ٣٠% بۆ ٤٠%ی داهاتی باج و هەناردەی رۆژانەی یەک ملیۆن بەرمیل نەوتە.\nبەڵام لە راستیدا نە ئابوورییەکی روو لەگەشە لە ئێراندا هەیە کە بکرێت سیستەمی وەرگرتنی باجی پێ چاک بکرێت و داهاتی باج بەرز بکرێتەوە، نە بە داخرانی رێڕەوە قاچاخەکانی نەوت و دەرچەکانی خۆدەربازکردن لە گەمارۆکان لە لایەن ئەمریکاوە، دەرفەتێک بۆ فرۆشتنی نەوت بە نهێنی ماوە. بە تایبەت کە گرنگترین کڕیاری نەوتی گەمارۆدراوی ئێران، واتە چین، بە هۆی گیرۆدەبوونی بە دەست ڤایرۆسی کرۆناوە، خواستی لە سەر نەوت بە رێژەیەکی بەرچاو دابەزیوە.\nلە راستیدا کۆماری ئیسلامی ئێستا گۆڕاوە بە دەوڵەتێکی شکستخورادوو کە بە وتەی سەرۆکی بانکی ناوەندییەکەی تەنانەت دەرەقەتی کۆمەڵێک هەڵپەرست و رانتخۆری سەر بە خۆیشی نایەت.\nئەم بارودۆخە پرسیارێکی بنەمایی دێنێتە ئارا، بەوەی کە کۆماری ئیسلامی دەیەوێ لە مانگەکانی داهاتوودا بە چ شێوەیەک دەوڵەتەکەی بەڕێوە بەرێت؟!\nکۆماری ئیسلامی نەک هەر هۆش و ئیرادەی بۆ بەڕێوەبردنی قەیرانی ئابووریی وڵات نەماوە، بگرە گەندەڵی و سەرپێچییە ئابوورییەکان بە رادەیەک پەرەیان سەندووە تا دەست بۆ چاککردنی لایەکی دەبات لە لایەکی دیکەوە لێی دەقەومێ، چیدی لەو نێوەندەدا ئەو سەرچاوە کەمەی داهاتیش کە ماوەتەوە لە گۆڕەپانی پڕ لە دز و هەلپەرستدا لە ناو دەچێ.\nئەم دۆخە وا دەکات کە مانگەکانی داهاتوو بۆ کۆماری ئیسلامی و بۆ خەڵکیش زۆر دژوار و قورس بن. لە لایەکەوە خەڵک بە هۆی بەرزبوونەوەی نرخی هەڵاوسان بە رێژەی زیاتر لە ٤٠% و دابەزین و ئیفلیجبوونی کار و کەسابەت لە ژێر قورسترین فشاری پەیداکردنی بژێویدان و چیدی توانای بەردەوامیدان بەو دۆخەیان نییە. لە لایەکی دیکەوە حکومەت داهاتێکی نەماوە و بۆ دابینکردنی خەرجییەکان پەنا دەباتە بەر سندووقی پاشەکەوتی دراو و پەرەسەندنی نیشتیمانی. دیارە لە ئابوورییەکی ئیفلیجدا کە رێژەی گەشەکردنی ٦.۷- ە، ئەو سندووقانە سنووردارن و روویان لە کۆتاییهاتنە.\nلەم نێوەندەدا هەندێک لە بەرپرسانی حکومی بانگەشەی ئەوە دەکەن کە هەوڵ دەدەن فشار لە سەر خەڵک زیاد نەکات. لە ناویشیاندا مەحموود واعیزی، بەرپرسی نووسینگەی سەرۆک کۆمار و کەسایەتی ئەمنی حکومەت، رایگەیاند:"حکومەت بیر لە خەڵک دەکاتەوە و هەموو هەوڵێکی دەدات کە گرانیی فشار نەخاتە سەر خەڵک".\nهەر چەند بەرپرسانی کۆماری ئیسلامی باش دەزانن کە ئەم دروشمانە و ئەو بوودجەیەی دایانناوە بە هیچ شێوەیەک لەگەڵ بارودۆخی وڵات ناخوێنێتەوە، رەنگە هەر لە بەر ئەمەیش بێت کە محەممەد باقر نەوبەخت بەرپرسی دەزگای ئامار و بوودجە وتوویەتی:" با رێژەیەکی کەمیش بۆ ئەوە لە بەر چاو بگرین کە ئەگەر هەیە گەمارۆکانمان لەسەر نەمێنیت".\nوێرانکارییەکانی ٤ دەیەی رابردوو، دۆخی خراپی بژێوی خەڵک، سەرکوتکردن و کوشتوبڕی ئاشکرای خەڵک لە ناڕەزایەتییەکانی ئەمساڵ و خستنە خوارەوەی فڕۆکە گەشتیارییەکەی ئۆکرانیا لە لایەن سوپای پاسدارانەوە لەگەڵ درۆکردنە بەردەوامەکانی بەرپرسانی کۆماری ئیسلامی، بوونەتە هۆی ئەوەی رژێمی ئێران لە ناو لایەنگرەکانیشیدا خەڵکی لێ بتەکێتەوە و متمانەی نەمێنێ.\nرێوڕەسمی ساڵیادی سەرکەوتنی شۆڕشی ئیسلامی لە ئەمساڵدا، وێنەیەکی روونی لە بارەی بارودۆخی کۆماری ئیسلامی و پێگەی لە ناو خەڵک و لایەنگرانی پێشوویدا پێشان داین. چلویەکەمین ساڵیادی سەرکەوتنی شۆڕشی ئیسلامی بەرەوڕووی بایەخپێنەدانی بەربڵاوی خەڵک بووەوە. کۆماری ئیسلامی تەنانەت بە زۆر، هەڕەشە، بەڵێنپێدان و بەرتیلپێدانیش نەیتوانی ١٠ لە هەزاری خەڵکی ئێران بۆ بەشداریکردن لە ساڵیادەکەدا کۆ بکاتەوە.\nقەیرانی رەوایەتی داوێنی کۆماری ئیسلامی گرتووە و تێکەڵ بە دۆخی ئاڵۆزی ئەو وڵاتە لە ئاستی نێودەوڵەتیش بووە. کۆماری ئیسلامی کە ساڵانێک بۆ پێکهێنانی کۆمەڵگەی جیهانیی ئوممەتخواز هەوڵی دا، ئێستا بە رادەیەک کەوتووەتە ناو قەیران و فشاری ناوخۆیی و دەرەکی کە هیچ توانایەکی بۆ دەستپێشخەریکردن نەماوە. بە واتایەکی دیکە قەیرانە ئابووریی و سیاسییە ئاڵۆزەکان بە رادەیەک کۆماری ئیسلامییان لاواز کردووە کە خۆیشی باش دەزانێ بە دەستی بەتاڵ و بە بێ پشتیوانی خەڵک، چیدی لە کۆتایی هێڵەکە نزیک بووەتەوە. بۆیە هەر کارێک دەیکات چ لەگەڵ دۆست و هاوپەیمانانی و چ لەگەڵ دوژمنەکانی تەنیا لە پێناو مانەوەیدایە.\nهەرچەند بەرپرسانی رژێم هیواخوازن پێکهاتەی بێتوانای رژێم، بە دروشمی (هێز) و سەرکوتکردنی خەڵک بپارێزن، بەڵام ئاماژەکان پێشان دەدەن کە قۆناغی "شۆڕشی ئیسلامی" کۆتایی پێ هاتووە و ئەو کۆماری ئیسلامییەی جڵەوەی بە دەست شۆڕشی ئیسلامییەوە بوو بە ناچاری چووەتە ناو قۆناغی پێش هەڵوەشانەوە.\nکۆماری ئیسلامی لە قۆناغی پێش هەڵوەشانەوەدایە\nشۆڕشی ئیسلامی کۆتایی پێ هاتووه؟


که‌سانی شه‌رمن زیاترێک مه‌ترسی تووشبوونی نه‌خۆشی دڵیان هه‌یه\nئه‌وكه‌سانه‌ی كه شه‌رمنن زیاتر تووشی نه‌خۆشی دڵ و جه‌ڵته ده‌بن به به‌رامبه‌ر له‌و خه‌ڵكانه‌ی كه زیاتر تێكه‌ڵاوی خه‌ڵك ده‌بن.\nبه‌پێی لێكۆڵینه‌وه‌كانی ووڵاته یه‌كگرتو‌ه‌كانی ئه‌مریكا، شه‌رمنی هه‌ستێكی گشتی متمانه به‌خۆنه‌بوو‌نه و خه‌ڵكی شه‌رمن هه‌میشه له‌بیركردنه‌وه‌دان پێش ئه‌نجامدانی هه‌ر كارێك که ده‌یکه‌ن.\nتوێژینه‌وه‌یه‌كی پزیشكی زانكۆی شیكاگۆ، لێكۆڵینه‌وه‌ی له‌سه‌ر دوو هه‌زار پیاو ئه‌نجامدا كه ته‌مه‌نیان له نێوان 40 بۆ 55 ساڵ بوون. لێكۆڵینه‌وه‌كان گووتیا‌نه هه‌تاو‌ه‌كو ئێستا % 60 به‌شداربووی لێكۆڵینه‌وه‌كه مردوون.\nله‌كاتی به‌راوردكردنی ئه‌نجامی پرسیاره‌كانی پێشتر له به‌شداربووانی ئه‌و توێژینه‌یه‌دا کراوه له‌گه‌ڵ ئه‌و زانیارییانه‌ی له به‌ڵگه‌نامه‌ی مردنه‌كانیان‌دا هه‌بووه، په‌یوه‌ندی‌یه‌كی ئاشكرا له نێوان نه‌خۆشی دڵ و شه‌رمنی‌دا به‌دی کراوه. هه‌روه‌ها په‌یوه‌ندییه‌کی ئاشکرا له نێوان نه‌خۆشی دڵ و جگه‌ره‌كێشان و قه‌ڵه‌وی و به‌رزبوونه‌وه‌ی ئاستی کۆلسترۆڵیشدا هه‌بووه.\nله‌كۆتایی لێكۆڵینه‌و‌ه‌كه‌دا، ده‌رده‌كه‌وتووه كه‌وا زیاتر له %55 ی ئه‌و پیاوانه‌ی زۆر شه‌رمنن زیاتر به نه‌خۆشی دڵ گیانیان له ده‌ستداوه به به‌راوورد له‌گه‌ڵ ئه‌وا‌نه‌ی كه زیاتر تێكه‌ڵاوی خه‌ڵك و كاره كۆمه‌ڵایه‌تیه‌كان بوون.


ئایا ده‌بێت كه‌سێك نه‌یه‌وێت ژن بهێنێت بۆ هه‌ر مه‌به‌ستێك بێت؟: ماڵپەڕی وەڵامەکان\nژنهێنان و خێزانئایا ده‌بێت كه‌سێك نه‌یه‌وێت ژن بهێنێت بۆ هه‌ر مه‌به‌ستێك بێت؟\nئایا ده‌بێت كه‌سێك نه‌یه‌وێت ژن بهێنێت بۆ هه‌ر مه‌به‌ستێك بێت؟\nپێغه‌مبه‌رى خوا ﷺ نه‌هى كردووه له (التبتل)، نه‌هى كردووه له‌وه‌ى كه مرۆڤ ژن نه‌هێنێت، یان ئافره‌ت شوو نه‌كات، شتێك له خۆى حه‌رام بكات كه خواى گه‌وره حه‌ڵاڵى كردووه، ته‌نها مه‌گه‌ر هۆكارێكى شه‌رعى ڕێگرى لێبكات. پێغه‌مبه‌رى خوا ﷺ فه‌رمانى كردووه به زه‌واج كردن: «تزوجوا الودود الولود»، كه‌واته باشتر وایه مرۆڤ هه‌وڵبدات كه هه‌ركاتێك بۆى گونجا ژن بهێنێت، چونكه پێغه‌مبه‌رى خوا ﷺ فه‌رمویه‌تى: «فإني مكاثر بكم الأمم»، هه‌روه‌ها ژن هێنان نیوه‌ى ئیمانت بۆ ته‌واو ده‌كات، له تێڕوانینى حه‌رام و خراپه ده‌تگێڕێته‌وه، به‌ڵكو نه‌وه و منداڵى صاڵحت هه‌بێت كه پێى به‌خته‌وه‌رى دنیا و قیامه‌ت بیت، كه‌واته پێویست ئه‌وه‌یه كه مرۆڤ تا له توانایدا هه‌بوو بیهێنێت، هه‌ندێك جار موسته‌حه‌ببه وه هه‌ندێك جار واجبه وه هه‌ندێك جار ته‌نها موباحه، هه‌ندێك جاریش ژن هێنان ده‌بێته حه‌رام یان ده‌بێته مه‌كروهـ كه بزانێت مافى ژنه‌كه‌ى نادات، حه‌قى جێبه‌جێ ناكات، بێگومان ئه‌و كاته تاوانبار ده‌بێت له‌وه‌ى كه بچێت كچى خه‌ڵكى بهێنێت و دواییش حه‌قى نه‌دات.\nهاوسەرگیرى كاتى عیدەی ئافرەتێک کە مێردەکەی مردبێت دەست گرتنى خێزانى خۆت لەبازاردا دروستە؟ دروستە باوک هەندێ لە مارەیی کچەکەى دابنات بۆ کوڕەکەى کە ژنى پێ بهێنێ؟ ئەگەر ژن لەماوەى بێ نوێژى دا بوو دروستە گەمەوگاڵتەو دەستبازى لەگەڵ بكەى ؟\nسەردان: ٢,٧٤٣ بەش: ژنهێنان و خێزان\nپرسیاری دواترئایا ئیسلام پێویستی بە فەلسەفە هەیە؟ ئەگەر پێویستی پێی هەیە چۆنە و بۆمان ڕوونبكەوە؟ پرسیاری پێشترئایا بەینی مارەكردن و گواستنەوە چەند بێت باشە؟


ئەمریكا: بكوژانی خاشوقچی سزا دەدەین - تۆڕی میدیایی خەڵک\nئەمریكا: بكوژانی خاشوقچی سزا دەدەین\nوتەبێژی وەزارەتی دەرەوەی ئەمریكا ڕایدەگەیەنێت: سوورین لەسەر سزادانی بكوژانی جەمال خاشوقچی.\nنید برایس وتەبێژی وەزارەتی دەرەوەی ئەمریكا لە كۆنگرەیەكی ڕۆژنامەوانیدا، تیشكی خست سەر پرسی كوشتنی جەمال خاشوقچی ڕۆژنامەوانی سعودی و ڕایگەیاند: هەر چەندە ڕیاز چەند كەسێكی بە تۆمەتی كوشتنی ناوبراو ڕووبەڕووی دادگا كردووتەوە، بەڵام ئیدارەی نوێی واشنتۆن سوورە لەسەر كردنەوەی ئەو دۆسیەیە و سزادانی هەموو ئەو كەس ولایەنانەی لە پشت ئەنجامدانی ئەو تاوانەوەن.\nوتەبێژی وەزارەتی دەرەوەی ئەمریكا ئەوەشی خستەڕوو، بۆ ئەو مەبەستەش ئەمریكا كۆمەڵێك سزا و ڕێكاری توندی ئامادەكردووە و لە ماوەی داهاتووشدا ڕایدەگەیەنن.\nخەڵك وەزیری دەرەوەی ڕوسیا ئاشكرایدەكات، پەیوەندییەكانی وڵاتەكەی لەگەڵ ئەمریكا و هاوپەیمانە ڕۆژئاواییەكانی لە خراپترین ئاستدایە. (زیاتر…)\n02 نیسان 2021 11.12 pm\nخەڵك وەزیری دەرەوەی ڕوسیا ئاشكرایدەكات، پەیوەندییەكانی وڵاتەكەی لەگەڵ ئەمریكا و هاوپەیمانە ڕۆژئاواییەكانی…\n10 شوبات 2021 11.28 pm\nتوركیا دەستبەرداری سیستمی مووشەكی ئێس 400 دەبێت بەمەرجێك ئەمریكا دەستبەرداری هێزەكانی سوریای دیموكرات بێت.\n05 نیسان 2021 9.47 pm\nخەڵك وەزیری دەرەوەی ئێران ڕایدەگەیەنێت، وڵاتەكەی تا 10 ساڵی تر لە پەیوەندی دەرەوەدا پشت بە ڕوسیا و چین دەبەستێت.


چەند بیرەوەرییەك لەڕۆژانی پڕشكۆی بەر لەڕاپەرین و راپەڕین\n2021-03-27 21:15 180 جار بینراوە کۆمێنت\nبەشی سیانزەو كۆتایی\nھەموومان لە بارەگای نوێی ئیزگەی دەنگی گەلی كوردستان لە كوردستانی ئازاد لە سلێمانی، لەگردی عەلی ناجی بووین. پۆل پۆل خەڵك دەھاتن بۆ سەردانی ئیزگە.\nھەر لەوێ چەند بەڕێزێك پەیوەندییان بە ئیزگەوە كرد وەك بێژەر، مامۆستا بێكەس— توركمانی، خاتوو شۆخان—E ئەحمەد سەروەر— E ، خاتوو لەیلا فازل— فارسی.\nرۆژانە خەڵكێكی زۆر لە حەوشەی بارەگای ئیزگە كۆدەبوونەوە، خەڵك زیاتر پەرۆشی بینینی ھەردوو بێژەری كوردی، باست حەمە غەریب و چیا قادر بوون، ھەروەھا كاك عەباس ئەلبەدری. ھەموومان چاوەڕێی ھەواڵی كەركوك بووین.\nشەوی ٢٠/١٩ ی ئادار، كاك نەوشیروان بروسكەیەكی نارد بۆمان تیادا داوای ئەوەی كردبوو كە نابێ بە ھیچ شێوەیەك پەخشی ئیزگە رابگیرێ.\nدەمانزانی كە ھەموو ھێزەكان كە لە دەوروبەری كەركوك بوون و ھەندێكیان لە ھەندێ لاوە خۆیان گەیاندبووە ناو كەركوك، راسپێردرابوون كە گوێ لە ئیزگە بگرن بۆ وەرگرتنی ھەر زانیارییەكی نوێ.\nھەرواش بوو ئێزگە نەوەستێنرا. رۆژی ٣/١٩ فەرھاد سەنگاوی بێژەری دێرینی ئێزگە، گەیشتە بارەگای ئیزگە و لە ژوورێك كەوتە خوێندنەوەی ھەندێ بابەت بۆ ئەوەی قورگی ئامادەبكات، بەحوكمی ئەوەی لە ھەندەران بوو.\nنیوەڕۆی ٣/٢٠ ، بروسكەیەك ھات بۆ ئیزگە وتیایدا داوای ئەوە كرابوو كە خۆتان ئامادەكەن، بۆ بڵاوكردنەوەی مژدە گەورەكە لەگەڵ ھەڵكردنی ئاگری نەورۆزدا، دڵنیابووین كە كەركوك رزگاركراوە. كاك فەرھاد سەنگاوی پێشەكی و دەقی ھەواڵەكەی نووسی، كاك عەباس ئەلبەدریش عەرەبییەكەی.\nسەعات شەشی ئێوارەی١٩٩١/٣/٢٠، بانگی رزگاركردنی شاری كەركوك درا. لە سلێمانی دەیان ھەزار فیشەك كرا بە ئاسماندا، بەدڵنیاییشەوە، لە ھەموو شاروشارۆچكەكان ھەر وابوو.\nئاھەنگ وخۆشی ھەموو كوردستانی گرتەوە و راپەرین سەركەوت. بە پێویستی دەزانم ناوی ئەو ھەڤاڵانە بنووسم كە لە ھەر دوو شەپۆلی ٤١ و٧٥ مەتری لە راپەرین كاریان كردووە.\nشەپۆلی ٤١ مەتری: مامۆستا محسن عەلی ئەكبەر، خوالێخۆشبو عەباس ئەلبەدری، باست حەمەغەریب، رێدار عەبدوڵڵا ، بەختیار عومەر، كرمانج محەمەد مراد، ئازاد جندیانی، مەلا یاسین، مامۆستا عەبدولڕەحمان، سەعدون فەیلی.\nشەپۆلی ٧٥ مەتری: خوالێخۆشبوو قادر حاجی عەلی، ئازاد چالاك، خوالێخۆشبوو یوسف شەریف، مەحمود رەزا، چیا قادر، پشتیوان عەبدولڕەحمان، فریاد رەواندزی، رەوەز محەمەد، شوان كەریم كابان، زێرەڤان ، عەبدولمەوجود شەنگالی، عەبدولمەجید زەنگەنە، جەمال یوسف، مامۆستا ئیكرام، حاكم ئیبراھیم، دانا عبدول رەحمان- زبێر- ، دلۆڤان ، بەرزان شێخ عوسمان، سەربەست فەتاح، سالار عەبدولقادر ، جوان رەوف ساڵح، رێباز بابان، ئاكۆ قادر، رزگار مەحمود، فۆاد كەركوكی، دانابەكر.\n2021-05-03 22:06 105 جار بینراوە


فۆڕمی تۆمارکردنی بابەت | ئاماری ڕۆژی حەوتەمی هێرشی داگیرکاری تورکیا لەدژی ڕۆژئاوای کوردستان\n=KTML_Bold=9:53=KTML_End= وەزیری دەرەوەی چین داوای لە دەوڵەتی تورک کرد 'ئۆپەراسیۆنە سەربازیەکانی' لەدژی باکوور و ڕۆژهەڵاتی سوریا بووەستێنێت. گینگ شونگ وتەبێژی وەزارەتی دەرەوەی چین ڕایگەیاند، پێویستە دەوڵەتی تورک کۆتایی بە هێرشەکان بهێنێت و بگەڕێتەوە سەر ڕێگەی ڕاست. =KTML_Bold=9:45=KTML_End= عوسمان سەبری پەرلەمانتاری یەکێتی نیشتمانی کوردستان ڕایگەیاند پێویستە باشوور هێز بنێرێتە ڕۆژئاوا و لەدژی داگیرکەری شەڕ بکەن و بۆ پارتیش وتی، پێویستە هەموومان هەڵوێستێکی هاوبەشمان هەبێت. =KTML_Bold=9:44=KTML_End= لە سەریکانی شەڕێکی سەخت ڕوودەدات =KTML_Bold=9:39=KTML_End= هێزەکانی ئەمریکا لە شاری منبج کشانەوە و بەرەو بەنداوی تشرین لە سەر ڕووباڕی فورات لە باشووری ڕۆژهەڵاتی منبج بەڕێکەوتن. =KTML_Bold=08:59=KTML_End= دەوڵەتی تورکی داگیرکەری و چەتەکانی لە گوندی ئەمارنەی سەر بە جەرابلوسەوە گوندەکانی کۆبانێ لە دەوروبەری ڕووباڕی فورات تۆپباران دەکەن. شەرڤانەکانی #هەسەدە# وڵامی هێرشەکانیان دایەوە و گورزی گەورەیان لە داگیرکەران دا و ڕاگەیەنرا، بە دەیان چەتەی داگیرکەر کوژراون 8:44 لە سەرێکانی شەڕ جارێکیتر ڕوویدا. سوپای تورکی داگیرکەر بە تانک و ئۆبوس لە شارەکە دەدات و هەوڵ دەدات بچێتە ناو شارەکە. شەرڤانانی #قەسەدە# ب توندی وڵامی داگیرکەران دەدەنەوە. شەڕ بەردەوامە. شەرڤانانی قەسەدە لە دژی هێرشەکانی داگیرکەری دەوڵەتی تورک و چەتەکانی لە سەرێکانی 7 ڕۆژە بەرخۆدان دەکەن. لەگەڵ ئەوەی لە دوێنێ شەوەوە شارەکە بە چڕی بۆردومان دەکرێت، بەڵام بە هۆی بەرخۆدانە مەزنەکەی شەرڤانانەوە داگیرکەران نەیانتوانیوە بچنە ناو شارەکە. شەرڤانانی قەسەدە گورزی گەورەیان لە داگیرکەران دا. 9:29 لە منجب 2 هاوڵاتی مەدەنی شەهید بوون و 13 هاوڵاتیش بریندار بوون سوپای تورکی داگیرکەر گوندی ئوم ئەدەسەت و گوندەکانی دیکەی ڕۆژئاوای شاری منبج تۆپباران کرد و لە ئەنجامدا 2 هاوڵاتی مەدەنی شەهید بوون و 13 هاوڵاتیش بریندار بوون. 9:18 کەنەکە، یەکێتی، پەیەدە، کۆدار و کۆمەڵە و 70 حزب و ڕێکخستنی کۆمەڵگای مەدەنی داوایان لە کۆمەڵگا و رێکخراوە نێودەوڵەتیەکان کرد، ئاسمانی ڕۆژئاوا لە بەرامبەر فڕینی فڕۆکەکانی شەڕ دابخەن و قەدەغەی بکەن. 9:16 هێرشی دەوڵەتی داگیرکەری تورک لە دژی باکوور و ڕۆژهەڵاتی سووریا بەردەوامە و شەرڤانان بەرخۆدانێکی مێژوویی نیشاندەدەن.


هه‌ده‌په: چاره‌كرنا كێشه‌یا كوردى دێ توركیا ژ قه‌یرانێ ده‌رباز كه‌ت - وارمیدیا\nمێژوویا به‌لاڤكرنێ: 2019/04/23 - 9:21 م\nهه‌ڤسه‌رۆكا گشتى یا هه‌ده‌پێ، چاره‌كرنا كێشه‌یا كوردى ب تاكه رێیا ده‌ربازبوونا قه‌یرانێن توركیا دانا و راگه‌هاند؛ ده‌سته‌یا بلند یا هه‌لبژارتنێن توركیا كۆده‌تا ب سه‌ر به‌ربژارێن سه‌ركه‌فتى یێن هه‌ده‌پێ دا كر.\nپه‌روین بۆلدانێ ئه‌ڤرۆ د نوت و نه‌هـ سالیا دامه‌زراندنا په‌ڕله‌مانێ توركیا دا گۆتاره‌ك ل په‌ڕله‌مانى پێشكێش كر و راگه‌هاند؛ كێشه‌یا كوردى ل توركیا، كێشه‌یا بیروباوه‌رانه و تنێ دێ ب سیاسه‌ته‌كا دیموكراسى و ل دووڤ ده‌ستوور و بنه‌مایێن دیموكراسى هێت چاره‌كرن و ئه‌ڤه تاكه‌رێیه بۆ ده‌ربازكرنا توركیا ژ قه‌یرانێن مه‌زن.\nگۆت ژى: پشتى هه‌لبژارتنێن شاره‌دارییان، ده‌سته‌یا بلند یا هه‌لبژارتنێن توركیا كۆده‌تا ب سه‌ر به‌ربژارێن سه‌ركه‌فتى یێن هه‌ده‌پێ دا ل كۆمه‌كا باژاركێن باكۆرێ كوردستانێ كر و فێل ل گه‌لێ كورد كر.\nهه‌ڤسه‌رۆكا هه‌ده‌پێ بانگه‌وازه‌ك ئاراسته‌یى سه‌رۆككۆمار و ده‌ستهه‌لاتا بلند یا توركیا كر و گۆت: درۆشمێن جوداكارى و كه‌رب و كین و ژناڤبرنێ، چ كێشه‌یان چاره ناكه‌ن و پێدڤی یه ل دووڤ ده‌نگێ گه‌لى بهێن، كو داخوازا ئاشتى و ئازادى و دیموكراسیێ دكه‌ن.


چیرۆکی من و مامۆستا ئیبراهیم ئەحمەد – Knwe.org\nسەرەکی » وتار » ئازاد ئیبراهیم  » چیرۆکی من و مامۆستا ئیبراهیم ئەحمەد\nچیرۆکی من و مامۆستا ئیبراهیم ئەحمەد\nلەبەرئەوەی ناوەکەی منیش هەڵگری ناوی «ئیبراهیم ئەحمەد»ە، ناوەناوە چیرۆکی خۆش خۆش لەسەر پەیوەندی ناوی خۆم بەبنەماڵەی کۆچکردوو مامۆستا «ئیبراهیم ئەحمەد»ەوە ڕوودەدات.\nبەدیوێکیتریشدا دەتوانم بڵێم جگە لەچیرۆکە خۆشەکان، تاکو ئێستا خێزان و نەوەکانی مامۆستا ئیبراهیم ئەحمەد، هێندەی من جنێوی مزرۆکەو قسەی نەشیاوو توانجیان لێنەدراوە. ئەمەش تەنها لەبەرئەوەی ئەندامێکی یەکێتیم و تائەندازەیەکیش نزیکم لەوتارو یەکێتیبوونی کچەکانی مامۆستا ئیبراهیم ئەحمەد، ئیتر بەهەڵە وادەزانن من کوڕی مامۆستا ئیبراهیم ئەحمەدم.\nلەو چیرۆکانەی ئێستا لەبیرمە چەند دانەیەکیان دەگێڕمەوە:\nیەکەم/ لەڕۆژنامەی «سۆڵیدارێتی خوێندکاران» کارم دەکرد. بەڕێکەوت لەلاپەڕەیەکدا وێنەیەکی «هەڵۆ ئیبراهیم ئەحمەد»و هەواڵێکی «گۆران ئیبراهیم ئەحمەد»ی برام و وتارێکی خۆم «ئازاد ئیبراهیم ئەحمەد» دانرابوو. خوێنەرێک کە هەرسێ بابەتەکەی بینیبوو وتبووی «خێڵی ئیبراهیم ئەحمەدیش کوردستانیان خواردووە. بوارێک نەماوە ئیشی لێنەکەن».\nدووەم / تائێستایش کە لەڕۆژنامەی «کوردستانی نوێ» دەنوسم، خوێنەر وادەزانێت ئەندامێکی خێزانەکەی مامۆستا ئیبراهیم ئەحمەدم.\nلەڕۆژی «29ی 11ی 201٦» لەوتارێکمدا لەڕۆژنامەی «کوردستانی نوێ» بەناونیشانی «ژن؛ ئاسۆیەکی گەشی لەخەباتی نوێی کورددا کردەوە». لەم وتارەدا هاوڕێیانم لە»کوردستانی نوێ» دوو وێنەی «هێرۆ ئیبراهیم ئەحمەد»یان لەگەڵ وتارەکە داناوە. یەکێک لەو کۆمێنتانەی بۆ وتارەکەم نوسرا ئەوەبوو «دۆمبێ و کڵاش بۆ خوشکی خۆی بچنێت» . واتە من و هێرۆخان خوشک و براین.\nسێیەم/ لەتەقینەوەیەکدا لەبارەگای حیزبێکی خۆرهەڵاتی کوردستاندا لەباشووری کوردستان، وتارێکم نوسی و پێموابوو ڕووداوەکە ئێرانی لەپشت نییەو دەستی تێکدەرە.\nئەندامێکی دەفتەری سیاسی ئەو حیزبە نامەیەکی بۆ ناردم لەفەیسبووکەوەو دوای دەیان وشەی نائەخلاقی و ناکوردانە، وتی «ئێوەی بنەماڵەی بلە!ی ئەحمەد، هەر پیاوی ئێرانن و پشتگیریان لێدەکەن و ئاغاکانتان چی بڵێت ئێوەیش ڕازین و جێبەجێی دەکەن»\nچوارەم/ قوباد تاڵەبانی وێنەی چوارینەیەکی مامۆستا ئیبراهیم ئەحمەدی کردبووە کەڤەری پەیجەکەی فەیسبووکی، بەندە کۆمێنتێکم بۆ نوسی وتم»خەرمانێک لەنوسینی جوانی بۆ جێهێشتووین». لەسەر ئەو کۆمێنتە چەند نامەیەکم بۆهات وازانرابوو من نەوەی ئیبراهیم ئەحمەدم و نوسینەکانی بۆ من جێماوە. کۆمیدیترین نامەیان ئەوەبوو نوسیبووی «نەمزانی ئیبراهیم ئەحمەدی ڕەحمەتی کوڕیشی هەیە ناوی ئازاد بێت»\nپێنجەم/ ماوەیەک پێش ئێستا ڕۆژنامەنوسێک پەیوەندی پێوەکردم و وتی «بمنێرە لای شانازخانی خوشکت باچاوپێکەوتنێکی لەگەڵ بکەم».\nکاتێک پێموت من کوڕی ئیبراهیم ئەحمەد نیم. ئەو ڕۆژنامەنووسە پێیوتم «کاک ئازاد لەچەند شوێنێک وێنەیەکی تۆم لەگەڵ شانازخان بینیوەو لەسەری نوسراوە شانازو برا بچوکەکەی»\nئەم چیرۆکانەم لەبیربوو، ئەگەرچی پێشتر بۆ هەندێک لەنەوەکانی مامۆستا ئیبراهیم ئەحمەدم گێڕابووەوە، بەڵام لەساڵیادی ماڵئاوایی مامۆستا ئیبراهیمدا، پێمباشبوو بیانکەم بەکەرەستەی نوسین و پێشکەشی بکەم بەڕۆحی هەمیشە زیندووی ئەو نوسەرە گەورەیەی کورد.


حەسەن شەریف - ویکیپیدیا، ئینسایکڵۆپیدیای ئازاد\nشێوازی ئەم وتارە لەگەڵ پێوەرە فەرمییەکانی ویکیپیدیا ناگونجێت. لەوانەیە پەڕەی وتووێژ پێشنیاری گونجاوی بۆ ئەم مەبەستە لەخۆ گرتبێت. بۆ ڕێنوێنیی زیاتر بڕوانە شێوازی ستانداردی نووسینی ویکیپیدیا.\nحەسەن شەریف (لەدایکبووی ١٩٦٩ لە گوندی کێستەی بەرواری باڵا، پارێزگای دھۆک، عێراق) گۆرانیبێژێکی کوردە بە زاراوەی کرمانجی. خوێندنی سەرەتاییی لە گوندی کێستە و شاری دھۆک خوێندووە، بەڵام بەھۆی ھەندێ ھۆکاری تایبەت بە خۆی نەیتوانیوە تەواوی بکات.\n١ قوناغی زوو\n٣ گورانی بە زاراوەکانی تر\nھەر لە منداڵییەوە خولیای گورانی کوردی بووە، لە تەمەنی ١١ ساڵیدا دەستی بە ژەنینی ئامێری تەمبوور کردووە و لە ساڵانی دواتردا سازەکەی بۆ کۆمەڵێک ھونەرمەند ژەنیوە، لە ساڵی ١٩٨٥دا یەکەم گورانی بڵاو کردەوە بەناوی «تەمبورا من» ھەروەھا لە ساڵی ١٩٨٦دا بەرھەمێکی تری بڵاو کردەوە بە ناوی «باران باری».\nلە ساڵی ١٩٨٧ بە ھۆی ھەڵوێستە سیاسییەکانی ھەروەھا ڕەنگدانەوە لە گورانییەکانیدا ناچار دەبێت شارەکەی بە جێبێلیت ڕوو بکاتە چیاکان کە ئەوکات شوێنی پێشمەرگەبووە، ھەروەھا دوای ئەنفالی بادینان لە ساڵی ١٩٨٨دا ناچار بە پەنابەری دەبێت لە شاری ئامەدی باکووری کوردستان.\nھەر لە ئاوارەییدا ئەلبوومیک بە ناوی «ھەڵەبجە-ھیرۆشیمای کوردستان» تومارکرد، کە ئەویش لەژێر چاودێرییەکی تۆند و بە مەرجی زۆری جەندرمەی تورکیا، تاوەکو ساڵی ١٩٩١ دەگەڕیتەوە باشوری کوردستان.\nگورانی بە زاراوەکانی تردەستکاری\nحەسەن شەریف، چەند گۆرانییەکی بە زاراوەی سۆرانی تومارکردووە کە لە فولکلۆرەوە وەرگیراون لە نموونەکانی "ئەشکی سۆر"، "بەچی ئەچی" و "ھەرمێ"\nھەڵبجە ١٠ گورانی\nخوزی ٩ گورانی\nتوڕا ئەڤینێ ٩ گورانی\nتاڤی ١٢ گورانی\nنە ئەزبەنی ١١ گورانی\nئاڤ و ئاڤ ١٢ گورانی\nبەشداربووانی ویکیپیدیا، «Hesen Şerîf»، ویکیپیدیای کوردی. سەردان لە ٣٠ی کانوونی دووەمی ٢٠٢٠.\nوەرگیراو لە «https://ckb.wikipedia.org/w/index.php?title=حەسەن_شەریف&oldid=826981»\nدواجار لە ١٩:٥٨ی ٢٣ی ئابی ٢٠٢١ دەستکاری کراوە\nئەم پەڕەیە دواجار لە ١٩:٥٨ی ٢٣ی ئابی ٢٠٢١ نوێ کراوەتەوە.


مێژووی ویلایەتە یەکگرتووەکانی ئەمریکا - ویکیپیدیا، ئینسایکڵۆپیدیای ئازاد\n(ڕەوانەکراوە لە مێژووی ویلایەتە یەکگرتوەکانەوە)\nمێژووی ویلایەتە یەکگرتوەکان بە شێوەکی فەرمی ساڵی ١٤٩٢ و کۆلۆمبوس دەست پێدەکات ئەمە لەگەڵ بوونی زانیاری پێشمێژووی خەڵکە رەسەنەکەی. بە شێوەیەکی رەسمی ویلایەتە یەکگرتوەکان سەربەخۆی راگەیاند لە ٤ی تەممووز ی ١٧٧٦. ئەوروپیەکۆلۆنیستەکانگەیشتنە کەنداو و کەنارەکانی ئەتلەنتی بەڵام زۆرینەی نیشتەجێ بونەکان لە لایەن ئینگلیزەکانەوە بوو لە ساڵی ١٦٠٧، لە سەرەتای ١٧٧٠کان ھەر ١٣ کۆلۆنی ەکە دەگەیشتنە ٢ میلیۆن و نیو کەس. ئەو کۆلۆنیانە دەستیان کرد بە گەشەی خۆیان لە رووی سیستەمی یاسای و ڕامیاریەوە، ھەڕەشەکانیحکومەتی بەریتانی بۆ خۆبەڕێوەبردنی کۆلۆنیەکان بوە ھۆی ھەڵگیرسانی جەنگ لە ١٧٧٥ و ڕاگەیاندنی سەربەخۆی لە ١٧٧٦. لەگەڵ یارمەتیەکی زۆریمادی و سەربازی فەڕەنسیاکان نیشتیمانپەرواران شۆڕشی ئەمریکا یان بردەوە. لە ساڵی ١٧٨٩ دەستور بوە بنچینەی دامەزرانی حکومەتی فیدڕاڵی ویلایەتە یەکگرتوەکان لەگەڵ پاڵەوانی شۆڕش جۆرج واشێنگتن وەک یەکەم سەرۆک.\n١ دانیشتوانی ڕەسەنی ئەمریکا و ھاتنی ئەورووپییەکان\n١.٢ شەڕی ناوخۆ\n١.٣ جەنگی جیھانیی یەکەم، سستیی ئابووریی گەورە، جەنگی جیھانیی دووەم\n١.٤ شەڕی سارد و ململانێی ناوخۆ\n١.٥ سەردەمی ھاوچەرخ\nدانیشتوانی ڕەسەنی ئەمریکا پێیان وایە کە ١٢٠٠ تا ١٤٠٠ ساڵ پێش ئەمە لە کیشوەری ئاسیاوە ھاتوونەتە ئەم وڵاتە نوێیەوە. لە ڕاستیشدا نیشانەی شارستانیەتیێکی کۆن لە قەراخ ڕووباری میسیسیپی دۆزراوەتەوە کە پیشەیان کشتوکاڵ بووە. ئەگەرچی پاش ھاتنی ئەورووپییەکان بۆ ئەم وڵاتە، بە ھۆی ھاتنی نەخۆشییە نوێیەکانەوە، ژمارەیەکی یەکجار زۆریان تێدا چوون. لە ساڵی ١٤٩٢دا کریستۆف کۆلۆمب، گەشتیاری ناودار، کاتێ لە ژێر فەرمانی پاشای ئیسپانیادا بوو، گەیشتە دوورگەکانی کارائیب و لەوێدا بۆ یەکەم جار ئەورووپییەکان چاویان کەوت بە دانیشتووانی ڕەسەنی ئەو وڵاتە. بە ھۆی ئەوەی کە مەبەست لەو گەشتە، گەیشتن بە وڵاتی ھیند بوو، کاتێ گەیشتنە ئەو وڵاتە بە ھیندیان دەزانی و دانیشتوەکانی بە ھیندی ناسران. پاش ئەوە ھەر یەک لە وڵاتانی دیکە بە سوپایەکەوە لە گۆشەیەکی ئەو وڵاتە دادەبەزین و پارچەیەکیان دەکرد بە بەشی وڵاتی خۆیان؛ وەک ئیسپانیا، ھۆڵەندا و فەڕەنسا. لە ساڵی ١٧٣٢ ئەم وڵاتە بریتی بوو لە سێزدە ویلایەت کە موستەعمەرەی بەریتانیای گەورە بوون. ھەریەک یاسا و ھەڵبژاردنیان ھەبوو بەڵام لە کۆتاییدا ھەموو یاساکان لەژێر حوکمی بەریتانیادا بوون.\nئەو خاکەی ئەمرۆ ناوی ولایەتە یەکگرتووەکانی ئەمریکا و کەنەدایە لە ڕابردوودا خاکی نەتەوەیەک بووە کە ناویان ھیندیی سوور (sioux indian) بوو. ئەمریکا پێشتر ١٣ ھەرێم بووە کە لە نێوان ئەم ھێزانەدا دابەش کرابوو (ئیمپراتۆریەتی ڕووسی، بەریتانیا، ئیمپراتۆریەتی فەڕەنسی، ھۆلەندا، دانیمارک، ئیتاڵیا، ساکۆنی، پۆلەندا، بەلجیکا، ئیسپانیا، پرتوگال و …) وە بەشێکی کەم ھی ڕەشپێستەکان و ھیندییە سوورەکان بوو. ئەم جەنگە لە ١٧٥٦ لە لایەن ١٣ کۆلۆنیەکەی بەریتانیا دژی سیاسەتی کۆنگرێس و پەرلەمانی بەریتانیا ھەڵگیرسا. سەرەتا پێشبینیی ئەوەیان نەدەکرد کە شۆڕشەکەیان جەنگی لێ بکەوێتەوە و لە وشکانی و دەریاوە ھێرش کرێتە سەر ئینگلیز. لە ساڵی ١٧٦٨ بەرەی شۆڕش پێک ھێنرا و چەکیان ھەڵگرت و چەند شارێکیان گرت، بەتایبەت بۆستن و نیویۆرک بەرەی شۆڕش لە ١٨ یەکەی سەربازی پێک ھاتبوو:\nلە کاتی دەسەڵاتداریی جۆرج بووش (باوک)، ئەمریکا لە شەڕی کەنداودا بەشداریی کرد. ساڵی ١٩٩٨ کلینتۆن، سەرۆک کۆمار، توشی ڕیسواییەکی سێکسی بوو بەڵام لە دەسەڵات مایەوە. ساڵی ٢٠٠٠ پاش ھەڵبژاردنی سەرۆکایەتی، کە دادگای باڵای ئەمریکا ڕای کۆتاییی سەبارەت بە ئاکامەکەی دەڕبڕی، جۆرج بووش (کوڕ) بووە سەرۆک کۆمار. گرووپی ئەلقاعیدە لە ١١ی ٩ی ساڵی ٢٠٠١، زنجیرەیەک جووڵانەوەی تیرۆریستیی لە شارەکانی نیویۆرک و واشینگتن ئەنجام دا کە نزیک بە ٣٠٠٠ کەس کوژراوی لێ کەوتەوە. ئەمریکا بە ھاوکاریی ناتۆ ھێرشی کردە سەر ئەفغانستان و تاڵیبان، دەوڵەتی ئەو کاتی ئەفغانستان، و پاڵپشتی فەرمیی ئەلقاعیدەی سەرەوخوارکرد. لە ساڵی ٢٠٠٣دا و ھەر لە کاتی بووشی کوڕدا ئەمریکا لە درێژەی کێشەکانی لەگەڵ سەدام حوسەین سەرۆک کۆماری عێراق، بە ھاوکاریی زۆرێک لە وڵاتانی دیکەی جیھان ھێرشی کردە سەر ئەم وڵاتە و دەسەڵاتی سەدامی ڕووخاند.\nوەرگیراو لە «https://ckb.wikipedia.org/w/index.php?title=مێژووی_ویلایەتە_یەکگرتووەکانی_ئەمریکا&oldid=709540»\nئەم پەڕەیە دواجار لە ١٩:٠٢ی ٢٩ی ئابی ٢٠٢٠ نوێ کراوەتەوە.


ئەمڕۆ پەتای دونیایی کرۆنا، ژیانی کۆمەڵایەتی و ئابوری بەشێکی زۆری مرۆڤی دونیای خستۆتە ستاند بایەوە و ئابوری سەرمایەداری توشی قەیرانێکی گەورە کردوە. مرۆڤی لەم سەر و ئەو سەری دونیا توشی دڵەڕاوکێیەکی بێ پێشینە کردووە و پرسیارێکی زۆری لە گەڵ خۆیدا بۆ مرۆڤایەتی هێناوە. وەک و هەردیاردەیەکی تری دونیایی، ئەم بارو دۆخەی کە ئەم پەتایە دروستی کردوە ، بوەتە جێگەی لێکدانەوە، لە مرۆڤێکی سادەوە بیگرە هەتا سیاسی ، دینی، هونەرمەند ، فەیلەسوف ، مێژوو ناس ، سۆسیۆلۆگ و سیاسی چەپ و ڕاست بە ڕەسەن و پۆپۆلیستەکانیانەوە.\nئەڤین کشناک؛ ڕێگە مەدەن بەندیخانەکان ببنە مەیتخانە\nئەڤین کشناک؛ ڕێگە مەدەن بەندیخانەکان ببنە مەیتخانە


منیش ئەڕای خوەم ئازارێگ دیرم! | KHRN\nماڵ هه‌واڵه‌کانمافه‌کانمافی كه‌سانی كوئیر\tمنیش ئەڕای خوەم ئازارێگ دیرم!\nby KHRN 29 ئه‌یلول 2019\nئێل جی بی تی* و کوئیرەکان بەشێکن لە کۆمەڵگای کوردستان کە جگە لە جیاکارییە نەتەوەیی، مەزهەبی و چینایەتییەکان، جیاکارییەکی دیکەش بەهۆی مەیلی ڕەگەزی و شوناسی جێندەری لە دژیان ڕوودەدات. ئەو جیاکارییە لەلایەن دەسەڵات و لە ڕێگەی نەریتی کۆمەڵگا و تەنانەت بنەماڵەکانیشەوە بەسەریاندا دەسەپێندرێت.\nئیمه وەک تۆڕی مافه‌كانی مرۆڤی كوردستان کە ڕاگەیاندن، بەبەڵگەکردنی پێشێلکارییەکان، فێرکاری و بڵاوکردنەوەی ڕێسا و چەمکەکانی مافی مرۆڤ بە ئامانجی خۆمان دەزانین، پاراستنی مافی کوئیرەکانی کۆمەڵگای کردستانیش بە یەک لە ئەرکەکانمان دادەنێین.\nهەر بۆیە بەشێک لە ماڵپەڕی تۆڕی مافەکانی مرۆڤی کوردستانمان بۆ ئەو مەبەستە تەرخان کردووە و وەک یەکەمین بابەت لەو بارەیەدا دەقێکی کوردیی خوارین لە نووسینی “پانتووس بێستوون”، پەنابەری هاوڕەگەزخوازی کوردی دانیشتووی تورکیا بڵاودەکەینەوە کە خۆی بەتایبەت بۆ ئێمەی ناردووە.\nنووسینی: پاتنووس بێستوون\nوە کام زوان بویشم کە منیش خەڵک ئی وڵاتمە. وە کام زوان بویشم سەنگینی ئی زام و زووخەیلە دڵ و گیان منیشی تەنیە. شووڕاوەی ژان و ڕەنجەیل ئی سەرزەمینە لە سەر شان منیشە!\nمنیش جوور ئیوە کوشیامه، جوور ئیوە ڕەنج کیشامە، جوور ئیوە ترسیامە و جوور ئیوە زوڵم و ستەم وە پیم کریاس. هاوڕێیەگم، براگەم، هاو نیشتمانیەگەم من برا و کەس و کار تونم. هاو وەتەن و هاوسووز و هاودەرد خەمەگان تونم!\nمنیش ئەڕا خوەم ئازارێگ دیرم!!\nهاوڕییەگەم منیش ژان بیکەسی و بی مافی و بی لانەیی پشتم شکاندیە. منیش وەگەرد هوورەی پڕ لە سووز هورەچڕەیل ئەسر ڕژاندمە و وەگەرد هەڵپەرگێ سەرکەفتنگانمان هەڵپەڕیمە و وەگەرد زکر و سەڵاتەگانتان دەنگ هەڵبڕیمە و ڕاز و نیاز کردمە. ڕەفیقگەم منیش خەڵک ئی سەرزەمین، ئی شار و ئی دیهاتمە. بنووڕە وە سیمای لێوالێو لە ئازار و ڕەنجم! ئیمەیش دەنگ و تەقەی تفەنگەیل بیگانە لە گووشمانە و مێلودی و خەیاڵ مناڵیمان شێواندیە. زامەگانمان ناسوورن، دەنگمان کپیاس و خەیاڵەگانمان لێویاس. بەڵام جیا لەم ئازار و دەردەیلە، ئازارێگ قویلتریش لە سەر شانمان سەنگینی کەید. ئەویش ئازار هاوڕەگەزخواز بین، ئینتر سێکس بین و تڕەنسێکشواڵ بوینمانە.\nڕەفیقەگەم منیش فرەیک شەوەیل ئەڕا بێوڵاتی و بێ لانەیی و تەنیایمان گریامە و ئارزووه کوشیایەگانم شماردمە. هەر شەوە وەگەرد تەنیایەگانم زووران گردمە و وە زەوی کەفتمە. نەیشتیدان لە نیشتمان داگیر کریای خوەمان دانیشمن و ئاوارەی وڵات و سەرزەمین غوربتمان کردیدان. نەیشتیدان هاوغەم زامەکانتان بیمن و بیستوین بیستوین زامتان لە سەر زامەگانمان نیا. نمەکتان کردە بان برینگانمان و ویڵ و ئاوارەی غوربەتمان کردین. وە چە تاوان و جورمێگ، وە تاوان چشتێگ کە وە دەس ئیمە نەوی و لە دروسبوینیا هیچ دەسێگمان نەوی.\nدی توان وە چە بڕەسن؟! توان چە لە بەین بوەن.. توان کێ نابوود بکەن؟! هاووڵاتیەگەم ئشتبا کەی! مه دوشمن تونیم. تو کە زوورت ڕەسد هەڵسە و چنگ لە چنگی داگیرکەرەیل وڵاتگەت بخە، هەڵسە و نیشتمانە ئاسمیلەکریاگەم بۆ ئەڵگەڕنەوە. هەڵسە دەس داگیرکەر لە ئی سەرەزمینمە کووتا بکە.\nهاونیشتمانی ئیمەی پەلکەزێڕینە و ئنسانەیل مافخواز دوشمن ئیوه نیمن، ئیمە ئەڵگر ڕەنج و دەرد و ئازارەیل خوەمانین. وە تەنیا لە وەرانوەر فەرهەنگێک وسایمن کە تواد نابوودمان بکات و بمانکوشێد.\nوە تەنیایی توانیمن بگردیمن وەتەنیایی توانیمن سەفەر بکەیمەن و تەنیایی توانیمن بخەنیمن بەڵام بەڕاستی سەختە وە تەنیایی تەنیایی تەحەموڵ بکەیمن و دەنگمان دەرنایدن. سەختە وە تەنیایی ئی هەمگە بێ ئهترامی و دەرد و زووخە وە بان شانت بی و داڵگ و باوگ و برا و خوەیشک خوەدیش دوشمن بوودن.\nژان ئێڵ جی بیتی بین، هاوڕەگەزخواز بین، ئینترسێکس و ترەنسێکشوال بین لە لایێگ ژانی کورد بینیش وەگەرد خوەمان کیشیمن.\nڕوی قسیەی من وە داڵگ و باوگەیل، برا و خوەیشگەیل کوردەواری و ناوچەیل زاگرۆسە، ئەوە ئەڕا وەختی باسی فارسی قسیە کردن و نابوود کردن زوان و فەرهەنگ داڵگیمان تیەد ئیوە بوینە ڕووشنبیر و پۆزی باکڵاس و باسوادی دەن، ولی کە باس ڕەسەد وە پەلکەزێڕینە و کوومەڵگای ئێڵ جی بی تی بەشیان بوودە کوشتن و بڕین و شاروەدەر و دەروەدەر کردن؟ ئەڕا، ئەڕای خزمەت وە داگیرکەر و نابوودی خوەدان ئازان، وەلی وەختی قسیە لە خاک و نیشتمان و ماف کەمینە جنسیەکان و ژنەیل کەن بیدەنگ بوین و چشتێ نیەوشن؟! ئەڕا ئەڕای کوشتن تڕەنسێکشواڵ و هاوڕەگەزخوازەیل کە ڕووڵەیل خوەدانن زرەنگن، وەلی ئیجازە دەن هێز بیگانە و داگیرکەر ماڵ و مناڵ و خاک و سەرزەمینتان داگیر و تاڵان کەن؟!\nئیانە ڕووڵەیل ئیوەن لە شەقام و خیاوانەگان ئیلام و کرماشان و خوڕەم ئاباد کەفتنە بەر شەق و سووکایەتی وە پیان کرێت.\nئیانە ڕووڵەیل ئیوەن لە وڵاتەیل غەریب هانە ژیر پالەقەی پۆلیس و جەندرەمە تورک و ئاوارەی شارەیل تورکیە و سربستان بوینە و وەشوون پەناگایێگ گەڕن تیای بحەسن. ئیوە وەگەرد کێ شەڕ کەن، تواشای دەوروەر خودان کەن، وە هەڵە چیدن! یانە دوشمەنەیل ئیوە نین، یانە داگیرکەر نین، چەوتان واز بکەن و دوشمەن حەقیقی و ڕاستەقینەی خوەدان بوینن.\nچەوتان واز بکەن و بێ هوڤیتی و لەت لەت بین وڵاتەگەتان بوینن. چەوتان واز بکەن و معتادەیل گووشەی خیاوانەگان کرماشان و ئیلام و ئورومیە بوینن لە خودان سوئاڵ بکەن ئەڕا دوشمن ڕاستەقینەمان ون کردیمنە. ئیمە دوشمن ئیوە نیمن، ئیمەیش ئەڕا خوەمان ژان و ئازار و ئەڕا وڵاتەگەمانیش خولیا و ئاواتێگ دیریمن.\nئێل جی بی تی*كرماشانكوئیر\nڕۆژی جیهانیی بەرەنگاری لەگەڵ شێوازە جۆراوجۆرەکانی دژایەتی کردنی...\nکۆمەڵی راوێژکاریی چالاکوانانی مەدەنیی یارسان داوای وەستانی هێرشی...\n15 تشرینی یه‌كه‌م 2019


ئەردوغان و پوتینیش لە سەر کورد رێککەوتن – PMNews\nپێشمەرگەکان: هەروەک چاوەڕوان دەکرا، ئەردوغان لە گەڵ روسیاش لە سەر داگیرکردنی خاکی رۆژئاوای کوردستان و دانانی ئاوارە عەڕەبەکان لەم ناوچەیە رێککەتن.\nبەداخەوە، کوردستان هەر دێت و زۆرتر لە یەکتر دادەبڕێ و وەک هەمیشە دەوڵەتانی داگیرکەری ناوچە، وەک ئێران، عێڕاق و تورکیە، هەر یەکەو بە جۆرێک و بە پشتیوانی زلهێزەکانی دونیا لە سەر کورد و خاکی کوردستان رێکدەکەون و کورد بێدەسەڵات دەبێ قەبوڵی بکات و دوای ئەم هەمووە خوێن دانە.\nکورد شەڕی دژی تێرۆریستانی داعشی کرد بەڵام ئێستا تورکیە کە خۆی ماکەی تێرۆرە لە گەڵ زلهێزەکان پێک هاتووە بۆ ئەوە بە قسەی خۆی تێرۆریستان لە خۆی دوور کاتەوە و بەمجۆرە 32 کیلۆمیتر دێتە ناو خاکی رۆژئاوا.\nتورکیە بەمە راناوەستێ و ئیدامەی داگیرکاری خۆی دەدا، دەبینین چۆن لە خاکی باشووری کوردستانیش خەریکی چوونە پێش و کوشتنی خەڵکی کوردستانە. تورکیە دوای ماوەیەک راوەستان بەرەو شەنگال و قەندیل دەکەوێتە رێ.\nدەقی رێکەوتنی پوتین و ئەردوغان ، وەرگیراو لە روداو\nئەردۆغان و پووتین رێککەوتنێکیان لەبارەی رۆژئاوای کوردستان واژۆ کرد.\nکۆبوونەوەی نێوان ڤلادیمیر پووتین، سەرۆکی رووسیا لەگەڵ رەجەب تەیب ئەردۆغان، سەرۆککۆماری تورکیا کۆتاییهات و\nلە کۆنفرانسێکی رۆژنامەڤانیدا، سەرۆکی رووسیا لەبارەی ناوەڕۆکی کۆبوونەوەکە رایگەیاند، ئۆپەراسیۆنی تورکیامان بۆ باکووری سووریا گەنگەشە کرد و کورد بەشێکن لە سووریا نابێت پشتگوێ بخرێن.\nلە کۆبوونەوەکەدا رێککەوتنێک لەنێوان هەردوولا واژۆ کراو و بەپێی رێککەوتنەکە هێزە کوردییەکان دەبێت لەماوەی 150 کاژێر 30 کیلۆمەتر لە ناوچەکە بکشێنەوە. لەدوای تەواوبوونی ئەو 150 کاژێرە سوپای تورکیا و رووسیا دەورییەی هاوبەش بە قووڵایی 10 کیلۆمەتر لەسەر سنوور ئەنجامدەدەن.\nرێککەوتنەکە لە 10 خاڵ پێکدێت و تێیدا جەخت لە دەرچوونی یەپەگە و هەموو کەلوپەلە سەربازییەکانیان لە منبج و تەلرەفعەت دەکەنەوە.\nهەر بە پێی رێککەوتنەکە هەردوولا هەنگاوی پێویست دەگرنەبەر بۆ رێگریکردن لە دزەکردنی یەکە “تیرۆریستییەکان” و هەوڵی هاوبەش دەستپێدەکات بۆ گەڕاندنەوەی ئاوارەکان بە شێوەیەکی ئارەزوومەندانە و پارێزراو.\nهەردوولاش بەردەوام دەبن بۆ کارکردن سەبارەت بە دۆزینەوەی چارەسەرێکی هەمیشەیی سیاسی بۆ قەیرانی سووریا لە چوارچێوەی میکانیزمی ئاستانا و پشتیوانی کۆمیتەی دەستووری.\nدەقی ریککەوتنە 10 خاڵییەکە\n– هەردوولا بەڵێندەدەن پارێزگاری لە یەکێتیی سیاسی و یەکپارچەیی خاکی سووریا و ئاسایشی نیشتمانیی تورکیا بکەن.\n– هەردوولا جەختیان لەسەر بەرەنگاربوونەوەی هەموو چەشنەکانی تیرۆر و بەهەدەردانی تەواوی هەوڵە جوداخوازییەکان لە خاکی سووریا کردەوە.\n– لەم چوارچێوەیەدا قووڵایی 32 کیلۆمەتری ئۆپەراسیۆنی کانیی ئاشتی کە گرێ سپی و سەرێ کانی لەخۆدەگرێ، پارێزگاری لێدەکرێت.\n– هەردوولا گرنگیی رێککەوتننامەی ئەدەنە پشتڕاستدەکەنەوە. فیدراسیۆنی رووسیا لە هەلومەرجی پێویستدا ئاسانکاری بۆ رێککەوتننامەی ئەدەنە دەکات.\n– لە 23ی تشرینی یەکەمی 2019 دوای کاژێر 12:00ـی نیوەڕۆوە پۆلیسی سەربازی رووسیا لەگەڵ پاسەوانانی سنووریی سووریا ئەو سنوورەی سووریا – تورکیا کە دەکەوێتە دەرەوەی سنووری ئۆپەراسیۆنی کانیاوی ئاشتی بەرەو سنووری سووریا دەچنەژوورەوە، بۆ کارئاسانکردنی کشاندنەوەی یەپەگە و چەکەکانی بە مەودای 30 کیلۆمەتر لە سنووری تورکیا – سووریاوە. ئەم کارە لە ماوەی 150 کاژێردا تەواوبکرێت. لەوکاتەدا لە رۆژهەڵات و رۆژئاوای سنووری هەنووکەیی ئۆپەراسیۆنی کانی ئاشتییەوە بە فراوانیی 10 کیلۆمەتر ‘جگە لە قامشلۆ’ گەڕانی هاوبەشی تورکیا – رووسیا دەستیپێدەکرێت.\n– تەواوی ئەندامانی یەپەگە بە چەکەکانیانەوە لە منبج و تەلڕەفعەت دەکرێنە دەرەوە.\n– هەردوولا هەنگاوی پێویست دەگرنەبەر بۆ رێگریکردن لە دزەکردنی یەکە تیرۆریستییەکان.\n– هەوڵی هاوبەش دەستپێدەکات بۆ گەڕاندنەوەی ئاوارەکان بە شێوەیەکی ئارەزوومەندانە و پارێزراو.\n– میکانیزمێکی هاوبەشی چاودێریکردن و پشتڕاستکرنەوە دادەمەزرێندرێت بۆ چاودێریکردن و جێبەجێکردنی ئەم لێکتێگەیشتنە.\n– هەردوولا بەردەوامدەبن بۆ کارکردن سەبارەت بە دۆزینەوەی چارەسەرێکی هەمیشەیی سیاسی بۆ قەیرانی سووریا لە چوارچێوەی میکانیزمی ئاستانا و پشتیوانی کۆمیتەی دەستووری دەکەن.


هێشتا کفنەکەی نەوشیروان مستەفا زەرد نەبووە، پارتی پێی دەڵێت: ئاژاوەگێڕ. | wtarikurd\nنوسینی : وتاریکورد | 22.06.2017 6:38 PM | بەشی: یوتوب و ڤیدیۆ | بێ کۆمێنتە\nلەبەرنامەیەکی، یەکێک لەو 60 کەناڵە ئاسمانییەی پارتی، کە بە خوێنی ئەنفال و دزینی نەوت و پرۆسەی برسیکردنی خەڵکی کوردستان، مانگانە بۆهەموو کەناڵەکان زیاتر لە 200 ملیۆن دۆلاریان بۆ سەرف دەکرێت. بەناوی ” وار تیڤی ” لە چاوپێکەوتنێکدا، سەرۆ قادر، ی دەمڕاستی پارتی و بنەماڵە، بە نەوشیروان مستەفای باوکی هەژاران و ڕۆحیانەتی نەتەوەی کورد دەڵێت: ئاژاوەگێر.\nلە وەڵامی پرسیارێکدا، کە ڕۆژنامەنوسەکە وای وت:\nوار تیڤی: بزوتنەوەی گۆڕان، پێشنیاریی کاراکردنەوەی پەڕلەمانی کوردستانی، کە لەلایەن پارتی و یەکێتییەوە، کرا بوو، ڕەتکردەوە، ئایا، بزوتنەوەی گۆڕان لەو باوەڕەدایت پشت بکاتە ئەم پرۆسە نەتەوەییە؟ یان وەک چاودێران دەبین، بزوتنەوەی گۆران بەهانەی هەیە، بۆ بەشداریی نەکردنی لەم پرسە نیشتمانییەدا؟.\nسەرۆ قادر: بزوتنەوەی گۆڕان لەسەرئێشەیەکی گەورەدا کاکە، سەرکردەکانی هەموویان موتەفیق نین لەسەر ئەو ڕەییە دەربڕاوە، ئەوان ئەسیری پۆپۆلیزم و ئەسیری ئانارشیزم، واتا ئاژاوەگێریی و شەعبەوییەکی بێ بەرنامەی سیاسین، کە ئێستا بەشێک لەکادرە گەنجەکانیان پێوەی نوساون. ئەوە کێشەی ناوخۆ و سەرئێشەی ناوخۆی بزوتنەوەی گۆڕانە، کە لە هەڵوێستە سیاسییەکانیاندا ڕەنگ دەداتەوە. ئەوان دەبێت سەرئەنجام چارەنوسی خۆیان یەکلا بکەنەوە.\nمن پێم وانییە سەرکردە موخەزرەمەکانی گۆڕان، کە شۆڕشگێڕی دوێنێن، لە پێناویی ئەم وڵاتە هەموو ڕۆژێک، مەشروعی مردن بوون. لە شۆڕشگێرییاندا هیچ گومان نییە، ئەمانە لەدژی چارەنوسی میلەتی خۆیان بوەستن. گومان لەوە نییە دێنە نێو سەفی ڕیفراندۆمەوە. ئەوەی هەیە پاشماوەی فەوزەوییەتی بیرباوەڕی نەوشیروان مسەتەفایە. کە کۆمەلێک گەنج پێوەی هەڵواسراون و ، ئێران و کۆمەلێ ئیسلامیش دنەی دەدەن.\nبۆخۆتان گوێ لەسەرۆ قادر بگرن، لەم گرتە ڤیدیۆیەدا\nکامیار سابیر: دیسکۆرسی تەخوینکردنی پارتیی و دیسکۆرسی کوردەنامووسیی گۆڕان.\nدکتۆر کەمال میراودەلی: فەلسەفەی من. بەشی سێیەم.\nسەعدوڵڵا محەمەد حوسێن : سەربردەی نەفەق لێدانەکەی بەندیخانەی حیللە .\n10 کانونی دووهەم 2014\nڕەزا شوان : بە کۆمەڵایەتیکردنی منداڵ .\n2 شوبات 2016\nپەیـامێک بۆ منـداڵانی جـیهان\n25 ئازار 2018\n7 تشرینی دووهەم 2016\nیوسف عزەدین لەهەڤپەیڤینێکدا.\n12 تەموز 2017\nعه‌باس رۆسته‌م :- هەر هەوڵدانێک بۆ گونجاندنی ئاینی ئیسلام لەگەڵ بنەماکانی دیموکراسیدا کارێکی نەزۆکەو تەنها بۆ مەبەستی گەیشتنە بەدەستەڵات . دیمانە : شنۆ محەمەد .\n30 کانونی یەکەم 2012\nبەهرۆز گەڵاڵی : کابینەی داهاتوو پێشکەشی برایانی پارتی و گۆڕان بێت و پیرۆزیان بێت .


10 هۆکار کە وا دەکات گالەکسی S10 Plus باشتر بێت لە ئایفۆن XS Max – کەی ئای تی ئێن\nئەپڵ 26, شوبات 2019\n10 هۆکار کە وا دەکات گالەکسی S10 Plus باشتر بێت لە ئایفۆن XS Max\nڕەنگە بتەوێت هەوڵی کڕینی گالەکسی S10 Plus یاخود ئایفۆن XS Max بدەیت، بەڵام نازانیت کامیان شیاون بۆ کڕین. لەم بابەتەدا 10 هۆکار دەخەینە بەر دەستت کە وا دەکات گالەکسی S10 Plus باشتر و شیاوتر بێت بۆ کڕین وەک لە ئایفۆن XS Max.\nگالەکسی S10 Plus خاوەن پاترییەکە بە توانستی 4.100 ملی ئەمپێر/کاتژمێر، کە توانای هەیە بەرگەی سەروو 12 کاتژمێر کارکردنی بەردەوام بگرێت. ئەمە لە کاتێکدایە ئایفۆن XS Max خاوەن پاترییەکە بە توانستی 3.174 ملی ئەمپێر/کاتژمێر و بەرگەی نریکەی 10 کاتژمێر لە کارکردنی بەردەوام دەگرێت.\nگالەکسی S10 Plus خاوەن دیزاینێکی تا ڕادەیەک جوانترە و کامێراکانی بە شێوەیەکی باشتر لە چاو ئایفۆن XS Max ـەوە ڕیز کراون. ئەمە بێجگە لەوەی کە گالەکسییە نوێیەکە خاوەن ڕەنگی تێکەڵاو (Gradient) ـە، کە ئەمە لە ئایفۆن XS Max ـدا بوونی نییە.\nهەرچەندە ڕوونمای گالەکسی S10 Plus کەمێک بچووکترە لە چاو ئایفۆن XS Max، بەڵام نەبوونی نۆچ (Notch) لەسەر ڕوونمای گالەکسییە نوێیەکە وا دەکات ئەزمونێکی نوێ ببەخشێت بە بەکارهێنەران و بە پێچەوانەوە بەکارهێنەران بێزار نەکات بە هۆی نۆچەوە.\nگالەکسی S10 Plus خاوەنی 3 کامێرایە لە پشتەوە بە ڕوونییەکانی 12 و 12 و 16 مێگاپێکسڵ و لەگەڵ 2 کامێرا لە پێشەوە(سێڵفی) بە ڕوونییەکانی 10 و 8 مێگاپێکسڵ. کە بێگومان کامێرا بەم شێوە نایابە نییە لە ئایفۆن XS Max ـدا و ئایفۆنەکە لە پشتەوە خاوەن 2 کامێرایە کە ڕوونیان 12 مێگاپێکسڵە و لەگەڵ کامێرایەک لە پێشەوە بە ڕوونی 7 مێگاپێکسڵ.\nگالەکسی S10 Plus خاوەن بژاردەی بیرگەکانی 128 و 512 گێگابایت و 1 تێرابایتییە. بێجگە لەم بیرگە فراوانانەش، دەتوانرێت قەبارەی بیرگەی گالەکسییەکە لە ڕێگای microSD ـیەوە تاوەکو 512 گێگابایت زیاد بکرێت. کە بێگومان دەرفەتی ئەوەت نابێت بیرگەی ئایفۆن XS Max زیاد بکەیت و بژاردەی بیرگەی ئایفۆنەکە تاوەکو 512 گێگابایت بەردەستە.\nهەستەوەری پەنجەمۆری سەر ڕوونما\nگالەکسی S10 Plus خاوەن هەستەوەری پەنجەمۆری سەر ڕوونمایە لە جۆری Ultrasonic کە لە چاو تروکاندێکدا قفڵ دەکاتەوە، ئەمە بێجگە لە هەبوونی ناسێنەرەوەی دەموچاو. ئایفۆن XS Max هەر نەک خاوەنی هەستەوەری پەنجەمۆری سەر ڕوونما نییە، بەڵکو لە سەردەمی بەردەستکردنی ئایفۆن 8 ـەوە هیچ ئایفۆنێکی بەرهەم نەهێناوە کە خاوەنی هەستەوەری پەنجەمۆر بێت.\nدەرچەی بیستۆک (Headphone Jack)\nسامسۆنگ درێژە دەدات بە هێشتنەوەی دەرچەی بیستۆک لە گالەکسییە نوێیەکاندا و خۆشحاڵانە گالەکسی S10 Plus خاوەن دەرچەی بیستۆکە. ئەمە لە کاتێکدایە ئەپڵ لە ساڵی 2016 ـەوە دەرچەی بیستۆکی لە ئایفۆندا لابردووە و درێژە بەم لابردنە دەدات.\nهاوبەشی پێکردنی وزەی پاتری بە شێوەی بێوایەر (Wireless PowerShare)\nگالەکسی S10 Plus خاوەن تایبەتمەندی Wireless PowerShare ـە کە لە توانایدا هەیە وزەی پاتری ببەخشێت بە ئامێر و تەلەفۆنەکانی دیکە. هەبوونی تایبەتمەندییەکی لەم جۆرە لە ئایفۆن XS Max ـدا بوونی نییە.\nگالەکسی S10 Plus لە توانایدا هەیە کە پارە بە هەردوو ڕێگای NFC و MST بدات، خاسیەتێکی باشی پشتگیری کردن لەم 2 سیستەمە ئەوەیە کە بەکارهێنەران ناوەستێنێت لە کرداری پارەدان و بە لایەنی کەمەوە یەکێک لە سیستەمەکان لە گشت فرۆشگاکاندا بوونی هەیە. ئەمە لە کاتێکدایە کە ئایفۆن XS Max بە تەنها پشتگیری لە NFC دەکات، هەندێک کات ئەمە کێشە بۆ بەکارهێنەران درووست دەکات بە هۆی نەبوونی پشتگیری زۆرینەی کارت و ئامێرە پارە وەرگرەکان لە سیستەمی NFC.\nئەوەی بەکارهێنەرانی ئایفۆن نیگەران دەکات نرخە بەرزەکەی ئایفۆن XS Max ـە کە تاوەکو نزیکەی 1.500$ ـە. لە کاتێکدا نرخەکان بەو شێوەیە لە گالەکسی S10 Plus ـدا بەرز نین لە چاو تایبەتمەندی و فراوانی بیرگەکانەوە، نرخی گالەکسییە نوێیەکە لە 999$ ـەوە دەستپێدەکات تاوەکو 1.599$ و جیاوازی نرخەکان بە پێی بژاردەی ڕام و بیرگەن. نرخی ئایفۆن XS Max ـیش لە 999$ ـەوە دەستپێدەکات تاوەکو 1.449$. بەڵام لە بیری نەکەین کە گالەکسی S10 Plus خاوەن بژاردەی بیرگەی 1 تێرابایت و ڕامی 8 گێگابایتییە و تایبەتمەندییەکانی لە زۆر ڕووەوە لە ئایفۆن XS Max باشترن و خاڵەکانی سەرەوە شایەتی ئەوەن. هاوکات گالەکسی S10 Plus دیاری تایبەتی خۆی لەگەڵدایە کە ئەویش بیستۆکی بێوایەری گالەکسی Buds ـە.\nپاشبنەما فەرمییەکانی مۆبایلەکانی گالەکسی S10 بۆ ئامێرەکەت دابگرە\nتاگەکان +Galaxy S10/S10 Apple iPhone XS Max Samsung بەراورد


دابەشبوونی بۆچوونە سیاسیەکان لەهەر کۆمەڵگەیەکدا، بەر لەوەی دابەشبوونی بەرژەوەندیەکانی حیزب‌و کەس بێت، لەڕیشەیەکی مێژووییەوە سەرهەڵدەدات‌و سەرچاوە دەگرێت.\nلەڕەچەڵەکدا هەموو جیاوازیەکان دەچنەوە سەر دوو بەرەی ڕاستڕەو و چەپڕەوی فیکری سیاسی.\nبۆئەوەی ئێمە لەچۆنیەتی دروستبوونی ڕاست‌و چەپی فیکری سیاسی کوردی تێبگەین، هۆکاری جیاوازیە سیاسیەکانی ئێستای پێ بخوێنینەوە، ناچارین بگەڕێینەوە بۆ سەرەتای دروستبوونی فیکری ڕاستڕەو و چەپڕەو. چونکە هەتا ئێستە پێمانوایە هەموو چەپێک دەکاتە کۆمۆنسیتەکان‌و هەموو ڕاستێکیش مانای ناسیونالیستەکان دەکات! کە لەڕاستیدا دابەشبوونەکە بەو جۆرە نیە.\nسەرەتای دروستبوونی دەستەواژەی ڕاست و چەپی سیاسی دەگەڕێتەوە بۆ سەردەمی شۆرشی فەرەنسی 1789. فەرەنسیەکان دابەشببوون بەسەر دوو بەرەدا . یەکێکیان پێ ی وابوو دەبێت پادشای فەرەنسە لویسی شانزەهەم لە دەستەڵاتدا بمێنێتەوە و حوکمداری وڵات سیستەمی پادشایەتی بێت ، ئەم بۆچوونە لەلایەن دەرەبەگ و سەرکردەکانی سوپا و پیاوانی ئایینەوە پشتیوانی لێدەکرا و لەکاتی کۆبوونەوەکانی کۆشکی تویلێریدا ، کەوتبوونە لای ڕاستی سەرۆکی ئەنجومەنی بەڕێوەبردنی کۆبوونەوەکانەوە.\nڕایەکی دیکەش هەبوو ، کەنابێت سیستەمی پادشایەتی بمێنێت ، دەبێت فەرەنسا بکرێت بەکۆمارێکی جەماوەری و مافی هەژار و کرێکار و جوتیارانی تیادا دەستەبەرکرابێت .ئەم بۆچوونە لەلایەن شۆڕشگێڕەکان و ڕۆشنبیرانەوە پشتیوانی لێدەکرا . لەکاتی کۆبوونەوەکاندا کەوتبوونە لای چەپی سەرۆکی ئەنجومەنەکەی تویلێری یەوە. لەوێوە هەردوو ڕەوتەکە ڕاستڕەو و چەپڕەو ، وەک زاراوەکی سیاسی و فیکری دروستبوو.\nبەرەی لای ڕاست، چەپەکانیان بەهاندەری هەڵوەشاندنەوەی قەوارەی پادشایەتی فەرەنسی تاوانباردەکرد. لەبەر ئەوەی بەرەی چەپ داوای نەهێشتنی دەستتێوەردانی کڵێسای لەسیاسەت و دەستەڵات دەکرد، پیاوەئاینیەکانی بەرەی ڕاست بەکافرو خەڵکی دژە ئایین و دابونەریت تۆمەتباریان دەکردن . عەسکەرەکانیش لەلای ڕاستەوە هێرشی توندیان دەکردە سەر چەپەکان چونکە بەنەمانی دەستەڵاتی پادشایەتی ، پێگە و پلەوپایە سەربازیەکانیان نەدەما، چەپەکانیان بەتێکدەرو روخێنەری فەرەنسا تاوانبار دەکرد.\nئەو تۆمەت‌و تاوانبارکردنانە لەلایەن بەرەی ڕاستەوە لەدژی بەرەی چەپ هەتا ئەمڕۆ لەهەموو کۆمەڵگە سیاسیەکاندا بەردەوامە.\nچەپەکان (سۆسیالیست، ژینگە پارێز، مارکسیەکان، ئەوانەی داوای دادپەروەری کۆمەڵایەتی و ئازادی و مافی مرۆڤ دەکەن، ئەوانەی بڕوایان وایە بە شۆرش گۆڕانکاری دەکرێت) بڕوایان بەدەستەڵاتی ڕەها و پادشایەتی و خێڵی سیاسی نیە، دەیانەوێت ئایین و دەوڵەت لەیەکتر جودابن. ئەم خواستانەی چەپەکان هەمیشە توشی بەرەنگاربوونەوەیان دەکاتەوە لەبەرامبەر ڕاستڕەوەکاندا. چونکە ڕاستڕەوەکان دەستەڵات بەلایانەوە شکۆی خۆی هەیەو نابێت پرسە چینایەتی‌و کۆمەڵایەتیەکان تێکەڵاوی پرسی دەوڵەت و دەستەڵات بکرێت، لەبەر ئەوەی دەستەڵات و دەوڵەت قەوارەیەکی پیرۆزن و هێنانە ناو باسی کۆمەڵایەتی و چینایەتیەوە، پیرۆزیەکەی دەشکێنرێت.\n7 هەرێم بەئەمین عامێک بەڕێوەدەبرێت!\n8 کورۆنا، کۆتایی سەردەمی جیهانگیريی\n9 هه‌تا 150 ساڵی كه كورد كه‌ر ئه‌مێنێ؟


کۆمۆنەکان ئەو تەنیاهاتووانەی دەبن بە ١٨ ساڵ لەخۆ ناگرن - Radio Sweden Kurdish - ڕادیۆی سوید - Radyoya Swêdê | Sveriges Radio\nکۆمۆنەکان تەنیاهاتووان لە دوای تەمەنی ١٨ ساڵی ڕاناگرن. وێنە: Adam Wrafter/SvD/TT\nکۆمۆنەکان ئەو تەنیاهاتووانەی دەبن بە ١٨ ساڵ لەخۆ ناگرن\nبڵاو کرایه‌وه tisdag 8 augusti 2017 kl 08.57\nسەرەڕای ئەوەی حکومەت پارەی بۆ کۆمۆنەکان تەرخان کردبوو تا منداڵانی تەنیاهاتوو لای خۆیان بهێڵنەوە کاتێک دەبن بە هەژدە ساڵ، بەڵام ڕێژەیەکی کەمی کۆمۆنەکان ئەو بڕیارەیان جێبەجێ کردووە.\nئەمەش تەنیا دوو بژاردە لەبەردەم تەنیاهاتووان دەهێڵێتەوە؛ یان ئەوەی شوێنی مانەوەی ئێستایان و خوێندن و هاوڕێکانیان جێ بهێڵن، یانیش بێ ماڵ و حاڵ بمێننەوە.\nوا چاوەڕوان دەکرێ لە یەکی مانگی هەشتی ئەمساڵەوە تا کۆتایی ساڵ، ٤ هەزار و ٧٠٠ منداڵی تەنیاهاتوو کە لە سوید داخوازی پەنابەرییان پێشکەش کردووە تەمەنی ١٨ ساڵەیان پڕ کەن و بەمەش زۆربەی ئەوان لە بەرامبەر ئەو دوو بژاردەیەدا بمێننەوە.\nرەزا، کە لە ڕاستیدا ناوی ڕاستەقینەی شتێکی ترە، دوو ساڵ لەمەوبەر لە ئەفغانستانەوە هات بۆ سوید و تا ئێستاش چاوەڕوانی وەڵامی داخوازی پەنابەرییە. ئەو چوار مانگ لەمەو بەر تەمەنی هەژدە ساڵەی پڕ کرد و لە کاتەوە تا ئێستا بێ ماڵ ماوەتەوە:\n-شوێنی مانەوەم ناو پارک و وێستگەی شەمەندەفەر و سەر شەقامەکانە. ئەمشەو نازانم لە کوێ دەمێنمەوە. من لێرە هیچ شتێکم نییە! نە قوتابخانە و نە هاوڕێ.\nئەو کەسەی تەمەنی ١٨ ساڵە پڕ دەکات و دەبێت بە کەسێکی پێگەیشتوو، بەرپرسیارییەتییەکەی لە کۆمۆنەوە دەگوازرێتەوە بۆ دەزگای کۆچ. ئەمەش لە زۆربەی حاڵەتەکاندا بەو مانایە دێت کە ئەوان ناچار دەبن بگوازنەوە بۆ کۆمۆنێکی تر و یانیش وەک رەزا بۆ ناوچەیەکی تری وڵات کە دەزگای کۆچ لەوێ شوێنی مانەوەی هەیە. رەزا لە پارێزگای یۆنشۆپینگ شوێنی مانەوەی بۆ دابین کراوە و ناچار بووە قوتابخانە و هاوڕێکانی جێ بهێڵێ.\nئەو تەنیاهاتووانەی توانیویانە بگەنە قۆناغی ئامادەیی، مافی ئەوەیان هەیە درێژە بە خوێندن بدەن کاتێک دەبن بە ١٨ ساڵ، بەڵام بەرپرسیارییەتی ئەو کارە و بەدەستهێنانی کورسی خوێندن لەو کۆموونەی بۆی دەچن لەسەر شانی خۆیانە، چوونکە ئەوان ئیتر بە کەسێکی پێگەیشتوو حساب دەکرێن.\nحکومەت بۆ چارەسەری ئەم کێشەیە لە سەرەتای مانگی شەشەوە بڕی ١٩٥ ملیۆن کرۆنی زیادەی تەرخان کردبوو بۆ ئەوەی ئەوانەی تەمەنیان دەبێ بە ١٨ ساڵ، بتوانن لە شوینی خۆیان بمێننەوە تاکوو وەڵامی داخوازی پەنابەرییەکەیان بۆ دەگەڕێتەوە.\nبەڵام تاکو ئێستا ژمارەیەکی کەمی کۆمۆنەکان ئەو بڕیارەیان جێبەجێ کردووە.\nهانس کالسۆن، بەرپرس لە بەشی تەندرووستی و پێڕاگەیشتن لە بەڕێوەبەرایەتی کۆمۆن و پارێزگاکانی سوید باس لەو کێشانە دەکات کە لە بەردەم جێبەجێ کردنی ئەو بڕیارەن:\n-ئەو پارەیەی دابین کراوە کەمە بۆ ئەوەی بکرێ پشتیوانی و هاوکاری هەموو گەنجەکان بکرێ. لە لایەکی تریشەوە جارێ زووە بۆ ئەوەی ئەو هاوکاریانەی لە هاویندا دەگەنە کۆمۆنەکان بخرێنە ناو پلان و بەرنامەی کۆمۆنەکانەوە.


کۆمپانیایی مارسیدس بێنز بۆ یەکەمجار بە شێوەیەکی فەرمی لقی سەرەکی خۆی لە سلێمانی کردوە کە تایبەتە بە فرۆشتنی ئۆتۆمبیلەکانی و سەنتەری خزمەتگوزاری و چاکردنەوەی ئۆتۆمبیلەکان.\nسیروان محەمەد، سەرۆکی ژووری بازرگانی و پیشەسازی سلێمانی و دابان نەجمەدین، ڕێکخەری پەیوەندییەکانی ژوور، لەسەر بانگێشتی لقی کۆمپانیای مارسیدس بێنز لە سلێمانی سەردانی ئۆفیسەکەیان کرد کە تیایدا ھەموو جۆرەکانی ماریسدس نمایشکراون.\nسەرۆکی ژووری بازرگانی و پیشەسازی سلێمانی، دەستخۆشی لە بەرپرسانی کۆمپانیایی مارسیدس کرد کە ئەو بڕوایەیان لا دروست بووە ئۆفیسی فەرمی خۆیان لە سلێمانی بکەنەوە، ئەم ھەنگاوە دەبێتەھۆی دڵخۆش بوونی ھاوڵاتیان کە لە مەودوا دەتوانن لە لقی فەرمییەوە ئۆتۆمبیل بکڕن.\nئاماژەی بەوەشدا، ھیوادارین کۆمپانیایی مارسیدس دڵنیایی بداتە ھاوڵاتیان کە ئۆتۆمبیلەکان بە بەرزترین کوالێتی دروستکراوە، سێرڤس بۆ تۆئۆمبیلەکان دابین بکات، پشتیوانی ژووری بازرگانی و پیشەسازی سلێمانیشی بۆ چارەسەرکردنی ھەر کێشەو گرفتێک ڕاگەیاند.\nبێرنارد دۆڵنک، بەڕێوەبەری لقی سلێمانی مارسیدس بێنز "سپاسی سەرۆکی ژووری بازرگانی و پیشەسازی سلێمانی کرد کە سەردانی ئۆفیسی سەرەکی مارسیدسیان کردوە، ھیوای خواست بتوانن ل بازاڕی ساری سلێمانی جێگە و پێگەیان دیار بێت، باشترین و کوالێتی بەرزترین ئۆتۆمبیل بھێنە شاری سلێمانی.\nجەختێ لەوەش کردەوە، ئەم ئۆفیسە لقێکی فەرمی کۆمپانیایی مارسدیس بێنزە و پەیوەندی ڕاستەوخۆی لەگەڵ ئۆفیسی سەرەکی ھەیە، لەکاتی ڕوودانی ھەر کێشەو گرفتێک بەزوترین کات بە گوێرەی بنەما و ڕێنماییەکانی کۆمپانیای مارسدیس بێنز چارەسەر دەکرێت".\nئاماژەی بەوەشدا، ھەموو مۆدیل و جۆرەکانی مارسدیس بێنز ھاوشێوەی وڵاتانی جیھان لە سلێمانیش بەردەست دەبێت، و بەردەوامیش داشکاندن بۆ ھاوڵاتیان دەکرێت و سەنتەری چاکردنەوەی ئۆتۆمبیلەکانیش بەردوام کراوە دەبێت بە ڕووی کڕیارانماندا".


ئاڵای کوردستان. دوکتور عێزەدین مستەفا ڕەسووڵ – Giareng\nلە 16 کانونی دووهەم , 2014\nجگەر خوێن ووتوویەتی:\nبناڤ و دەنگی تە\nسڵاڤ بێ لێتان\nپێش ئەوەی بێمە سەر باسی ئاڵاكە. ئەوە دەڵێم كە جگەر خوێن (ئاڵا)و (سڵاڤ)ی ووتووە. بەدەنگی خۆیشی بەسروود لێم بیستووە. دێمەوە سەر ئەم باسەو وەڵامی كەسێك دەدەمەوە.\nئێستا دەڵێم: ئەم ئاڵایەی ئێستا بەسەر خاكی (هەرێمی كوردستان)دا دەشەكێتەوە، ئەوە هەر ئەو ئاڵایەی پارتی (خۆیبوون)ە كەئیحسان نووری لەساڵانی (1927-1930)دا بەسەر ئاراراتەوە هەڵیكرد.\nنەمر قەدری بەگی جەمیل پاشا (زەننار سلووپی) ساڵی 1957 لەشام بۆیگێڕامەوە فەرمووی:\nلەڕۆژانی جمهوریەتی كوردستاندا كەچوومە مەهاباد دەچوومە خزمەت پێشەوا ئاڵایەكی كوردستانم پێبوو كە لە بەیرووت بەو جۆرە دروستكرابوو كەدەكرێ بەسنگەوە. باسی مێژووی ئاڵاكەم بۆ كرد. فەرموووی: بەڕاستی ئاڵایەكی جوانەو نرخی مێژوویی خۆی هەیە. بەڵام خۆزگە لەپاڵ ئەو رۆژەی لەناوەڕاستیدایە. گوڵە گەنمێك و قەڵەمێكی تێدا دەبوو.\nجا با ئەمە بۆ مێژوو و بۆ یادگاری ئەو جمهوریەت (كۆمار)ە شەهیدەو یادی پێشەوا مەزنە (شەهید)ە هەر بەو جۆرە بمێنێ و بچینەوە سەر ئاڵاكەی خۆیبوون و ئارارات-كە ئاڵای ئەمڕۆی هەرێمی كوردستانە.\nكەس نەڵێ كورد مردووە، كورد زیندووە\nزیندووە قەت نانەوێ ئاڵاكەمان\nهەرچی رەنگەكانە ئەوە لەمەوپێش لەسەریان نووسراوە كەهەریەكەی نیشانەو رەمزی كەی و چی-یە.\nئەوەی دەیزانم یا لەبیرمە-زەرد ئاڵای سەلاحەدین بووە. سەوز دەڵێن رەمزی میدیایە و وەك بیستبێتم لەوە دووا سمایل خانی سمكۆش كردوویەتی بەڕەنگی ئاڵای خۆی. سپیش-لای موسوڵمان رەنگی دڵ و دەروون پاكییە. خۆ رۆژ-ئەوە هەر لە ئایینی میتراوە تا ئەمڕۆی لای كاكەییەكان و لای كورد پیرۆزە.\nكەواتە ئەم ئاڵای هەرێمە. كەئەمجارە بەشانازییەوە لە(ئامەد) هەڵكرابوو با هەر بمێنێ و دڵنیام كە دەبێ بە ئاڵای دەوڵەتی یەكگرتووی كورد.\nبێكەس بەچیای گوێژەی كورد دەڵێ: وەك بەئاڵای كوردستان بڵێت:\nشاخی رەنگاو رەنگی گوێژە\nباعیسی كەیف و سروور\nهەردەمەی رەنگێ دەپۆشێ\nگا سپی، گا سەوزو سوور\nوەسفی قەومی كورد نەكەی\nبەم هەموو رەنگانەوە\nرەنگی سوورت شاهیدە بۆ\nبەرگی بێگەرد و سپیشت\nقەومی كورد دڵ ساف و پاكن\nپڕ لەدەغڵ و دان و كانی،\nسەر بەڕزق و پڕ لەنوور\nسڵاو بۆ كوردستان-بۆ ئاڵاكەی كەجارێك بەسەر ئاگری داغ (ئارارات) ەوە هەڵكراو لەمەهاباد شەكایەوە ئێستا بەسەر هەرێمی كوردستاندا دەشەكێتەوەو دڵنیاشین كەئەو رۆژە نزیكە كە ئەو (ئاڵایەی قەت نانەوێ) بەسەر هەموو كوردستانداو بەسەر باڵیۆزخانەكانی كوردستانیشدا دەشەكێتەوە.\n١٥ ـ ٠١ ـ ٢٠١٤


هێزە تایبەتەکانی عێراق لەکاتی ئۆپەراسیۆنێكی کردنە ئامانجی حەشارگەکانی داعشدا لە چیاکانی مەکحول له تشرینی دووەم 2019. [خاوەنی وێنە: هێزە تایبەتەکانی عێراق]\nچاودێران دەڵێن ئامادەباشی هێزە ئەمنییەکانی عێراق بەردەوام لە پتەوبووندایە، وەك ئۆپەراسیۆنەکانی ئەمدواییانە بۆ کردنە ئامانجی شانە نوستووەکانی رێکخراوی "دەوڵەتی ئیسلامی" (داعش) دەریانخست لە چیاکانی حەمرین.\nلە سەرەتای ئەمساڵەوە، هێزە ئەمنییەکان زنجیرەیەك ئۆپەراسیۆنیان ئەنجامداوە بۆ کردنە ئامانجی ئەندامانی داعش، کە دەستکەوتی مەزنیان لێکەوتنەوە دژ بە گروپە تیرۆریستییەکە.\nئۆپەراسیۆنی سەربازیی "پاڵەوانانی عێراق" لە 12 بۆ 14 شوبات ئەنجامدرا و داعشی کردە ئامانج لە پارێزگای ئەنبار. ئەو ئۆپەراسیۆنە کە لە "له‌سه‌دا 100عێراقی" بوو، وەك تاقیکردنەوەیەکی گرنگ بینرا کە تیایدا هێزە عێراقییەکان تواناکانی شەڕیان نیشاندا.\nبه‌دوای ئەوەشدا ئۆپەراسیۆنی "شمشێری تیژ" لە 2 ئازار دەستیپێکرد دژ بە پاشماوەکانی داعش لە ناوچەی رۆژئاوا لە جەزیرە، کە دەکەوێتە نێوان ئەنبار و سەڵاحەدین و نەینەوا.\nیەکە سەربازییەکانی عێراق چیاکانی حەمرین و ناوچەکانی دەوروبەریان لە چنگی پاشماوەکانی داعش سه‌نده‌وه پار ساڵ له کانونی یەکەم. [خاوەنی وێنە: وەزارەتی بەرگری عێراق]\nئەندامانی هێزە دەستەبژێرەکانی یەکەی ئاسمانی چەندین ئەرکی چڕیان لە زنجیرە چیاکانی حەمرین ئەنجامداوە کە لە پارێزگای دیالەوە درێژدەبنەوە بە سنووری ئێرانەوە تا باشوری موسڵ.\nپتەوبوونی کارامەیی هێزە ئەمنییەکان\nوتەبێژی دەزگای دژە تیرۆریزم، سەباح نوعمان بە دیارونای وت هێزەکانی دەزگاکە ئۆپەراسۆنیان لەسەر زانیاری هەواڵگری ئەنجامداوە لەسەر حەشارگەکانی دوژمن لە ناوەڕاستی شوباتەوە.\nوتی هێزەکانی دەزگاکە دەیان تیرۆریستیان کوشتووە کە لە گردەکانی حەمرین و خانوکە و مەحکول و عەتشانە و مەخمور خۆیان حەشاردابوو، چەندین تونێل و کۆگای هەڵگرتنی چەك و تفاق و کەلوپەلیشیان لەناوبرد.\nنوعمان وتی ئەو ئۆپەراسیۆنە پلانبۆکراوانە چالاکی چەکدارانی داعشیان کەمکردووە و بەرنامە تیرۆریستییەکانیان پوچەڵکردۆتەوە و بەڕەكه‌ی لەژێر پێیان دەرهێناوه.\nوتیشی تیرۆریستەکان لە شوێنی سەختدا خۆیان شاردۆتەوە وایانزانی پارێزراون و ناکرێنە ئامانج. "هێزەکانمان توانیویانە هێرشی لەناکاو ئەنجامبدەن بۆ پوچەڵکردنەوەی پلانەکانیان بۆ گۆڕینی گرد و شاخەکان بۆ پەناگەی ئارام."\nهه‌روه‌ها وتی: "ئۆپەراسیۆنەکانمان بەگوێره‌ی راپۆرتە هەواڵگرییە ورده‌کان ئەنجامدەدرێن و بەردەوام دەبین لە سنووردارکردنی جموجۆڵکردنیان و گەمارۆدانی چەکدارانی دوژمن، تا نەتوانن فراوان ببن و دواتر ببنە هەڕەشە بۆسەر ئەمنییەتی شارە رزگارکراوەکان."\nشرۆڤەکاری ئەمنی، هەیسەم خەزعەلی وتی کارامەیی هێزە ئەمنییەکان بەردەوام لە پتەوبووندایە.\nبە دیارونای وت ئەم شێوازە لە پێشکەوتن "تەنیا بە ئامادەباشی سەربازی پێوەرناکرێت بەڵكو توانای هێزەکانیش بەرامبەر دوژمن لە جوگرافیا و کەشێكی نالەباردا بۆ هێشتنەوەی کۆنتڕۆڵیان بەسەر ناوچەکەدا دەبێت لەبەرچاو بگیرێت".\nچیاکانی حەمرین لەڕووی ئەمنییەوە نائاسایین چونکە بەستراونەتەوە بە کوێستانەکانی باکوره‌وه کە بەسەر سێ پارێزگادا درێژبوونەتەوە -- سەڵاحەدین و کەرکوك و نەینەوا.\nخەزعەلی وتی لە رۆژئاواوە دەگەنە بیابانی ئەنبار و وادی حوران، قەسف و بادیە تا سنووری رۆژئاوای وڵات.\nوتی: " تیرۆریستەکان، بەتایبەتی ئەوانەی لە سوریاوە دێن، ئەو کوێستانانە وەك راڕەوی ستراتیژی و پەناگەی ئارام دەبینن بۆ خۆپاراستنیان لە چاودێریکردنیان و ئۆپەراسیۆنە ئەمنییەکان ... چونکە ئەو ناوچانە حەشارگەی سروشتیiان تیادان."\nوتیشی ئەندامانی داعش لە ناوچەیەکی بەرفراواندا جموجۆڵدەکەن "بە شەو تا نەبینرێن و بە شێوه‌ی ئه‌و گروپانه‌ی لە 25 کەس زیاتر نیین".\nخەزعەلی هۆشداریدا کە شکستپیهێنانی تیرۆریستان لەو ناوچانە "ئاله‌نگارییه‌كی گەورەیە".\nوتی: "هێزەکانمان سەرباری سەختییەکان توانیویانە لە شەڕەکانی پێشوودا ئەزموون پەیدابکەن کە سەرکەوتنی بەرجەستەیان تێدا بەدەستهاتن و ئەوەش ئەو پێشکەوتنە دەردەخات کە تا ئێستا بەدەستهاتووە."\nوتیشی هێزە ئەمنییەکان ئێستا زۆر بەتوانان لە رووبەڕووبوونەوەی ئەم ئاله‌نگارییه و گورزی جەرگبڕی یەك لە دوای یەك لە دوژمن دەوەشێنن "بەڵام هێشتا پێویستی زۆریان بە پشتیوانی ئاسمانی و ناردنی هێزی زیاتر و راهێنان و چەك هەیە".\nشارەزای بواری ستراتیژی ئەحمەد شەریفی هەمان لێکدانەوەی هەبوو.\nبە دیارونای وت: "هێزەكانی عێراق ئێستا توانای پیشکەوتووی شەڕیان هەیە کە لە چەند ساڵی رابردوودا به‌ده‌ستیانهێناوه."\nوتی: "ئه‌و ئەرکە ئەمنییانه‌ی پێشتر مەحاڵ بوون یان سەخت بوون بەدەستبهێنرێن لە هەرێمە شاخاوی و بیابانەکاندا، ئێستا هێزەکانمان دەتوانن بەسەرکەوتوویی ئەنجامیانبدەن."\n"ئەوە سەلمێنرا لەو زنجیرە سەرکەوتنە ئەمنییانەی لەمدواییانەدا لە چیاکانی حەمرین و شەرگات و نەینەوا و بیابانی ئەنبار بەدەستهاتن."\nوتی: "شانازیدەکەین بەم پێشکەوتنەوه. هەرچەندە مانای ئەوە نییە کە چیدی پێویستیان بە هێزەکانی هاوپەیمانی نێودەەوڵەتی نەماوە چونکە بوون و رۆڵی ئەوان هێشتا گرنگە."\n"پێویستمان بە هاوکاری ئەوانە کە دێتە سەر پشتیوانی ئاسمانی و لۆجستی و دەستگەیشتن بە روومالی رادار و سەتەلایت لەگەڵ راهێنان و چەك و شارەزایی تەکنیکی بۆ ئۆپەراسیۆنەکان."\nشەریفی داوای کرد پشتیوانی هەبێت بۆ سەربەخۆبوونی هێزە ئەمنییەکان و دەزگا سەربازییەکان و "بەدوورگرتنیان لە جیاوزاییه سیاسییه‌كان و دەستوەردان تا ئەرك و بەرپرسیارێتییەکانیان جێبەجێبکەن بۆ پاراستنی وڵات".


مسته‌فا بالی: شەڕڤانانی هەسەدە لە ئامادە باشیدان - Mehr News Agency\n6 kewçêrê 2019 - 16:29\nNews Code 28708\nبە ڕاپۆرتی ئاژانسی هەواڵی مێهر، مسته‌فا بالی وته‌بێژی هێزه‌كانی سووریای دیموكرات (ھه‌سه‌ده) له توویته‌ر نووسیویه‌تی: "پابه‌ندین به ڕێكاره‌كانی ئاسایش و هه‌نگاوی پێویست بۆ سه‌قامگیریی ناوچه‌كه هه‌ڵده‌گرین."\nوتیشی: " دوودڵ نابین له به‌رگری كردن له خۆمان و هه‌ر هێرشێكی بێ‌پاساوی توركیا ده‌گۆڕین بۆ جه‌نگێكی گشتگیر له سنووره‌كانی سووریا و توركیا".\nئاماژه‌ی به‌وه‌ش داوه کە "هێزه‌كانیان له ڕۆژهه‌ڵاتی فورات و ناوچه‌ی نێوان كۆبانێ و گرێ سپی خراونه‌ته حاڵه‌تی ئاماده‌باشییه‌وه و ئه‌مه‌ش هاوكاته له‌گه‌ڵ هه‌ڕه‌شه‌كانی توركیا و جووڵه‌پێكردن به هێزه‌كانیان."\nدوێنێ ئه‌ردۆغان جارێكی دیكه ھه‌ڕه‌شه‌ی ھێرشكردنه سه‌ر باكووری سووریای كرده‌وه.\nئەمە لە حاڵێکدایە کە دەوڵەتی ناوەندی سووریا دژی ئەم پێشێل کاری و سنوور بەزاندنەی تورکیایە و ئەمریکاش هەڕەشەی لە ئەنقەرە کردووە.\nوڵاتانی ڕووسیا و ئێران و عێراقیش وەک هاوپەیمانەکانی سورریا چەندین جار ئیدانەی ئەم پەلاماردانەی تورکیا بۆ سەر سووریایان کردووە.


چیرۆكی تراژیدی دزینی مێشكی ئه‌لبێرت ئاینشتاین – History Of Kurd\nHome / مێژووى جیهان / سەیروسەمەرەکانى مێژوو / چیرۆكی تراژیدی دزینی مێشكی ئه‌لبێرت ئاینشتاین\nچیرۆكی تراژیدی دزینی مێشكی ئه‌لبێرت ئاینشتاین\nگۆران حكيم 2017-04-10\tسەیروسەمەرەکانى مێژوو, شارستانیەت, مێژووى جیهان, نهێنیەکانى مێژوو لێدوان نووسین ناچالاککراوە لە چیرۆكی تراژیدی دزینی مێشكی ئه‌لبێرت ئاینشتاین 19,033 Views\nئەوە گرانە بڵێین کە ئاينشتاين بیری لە چی کردۆتەوە دەربارەی مێشکە مەزنەکەی بەڵام ڕاستەوخۆ وتوویەتی کە پاش مردنی چی دەوێت کە دەڵێت : ” I want to be cremated so people don’t come to worship at my bones ” , واته : دەمەوێت لە پاش مردنم جەستەم بسووتێنرێت و خەڵکی نەیەن تا ئێسکەکانم بپەرستن. ئەوەی بە نووسەرەکەی وتووە ئه‌براهام پایز – Abraham Pais بەڵام پێشی خۆش بوو و لاریشی نەبوو کە جەستەی بۆ لێکۆڵینەوەی زانستی بەکاربێت و سوودی لێببینن وە ھانسی کوڕی زۆر دڵتەنگ بوو کە چۆن بە مەراسیمێکی نھێنی جەستەکەی بسووتێنرێت چونکە باوکی نموونەترین پیاو بوو بە تەواوی ئەوە ئەنجام درا لە کەمتر لە 24 کاتژمێر لە پاش مردنی لە مەراسیمێکی نھێنی کە بە ئامادەبوونی خێزانەکەی و ھاوڕێ نزیکەکانی لە Trenton لە نیوجێرسی خۆڵەمێشەکەیان بڵاوکردەوە لە شوێنێکی نھێنی تا نەبێتە شوێنێک خەڵکی بێن و بی پەرستن وە ھەندێک کەسیش دەڵێن کە خۆڵەمێشەکەیان بە درێژایی ڕووباری دێلاورە بڵاوکردەوە. بەڵام ڕای یەکەم بەھێز ترە بەڵام خۆڵە مێشەکە بێ چاو و مێشکی بوو، وە ھانسی کوڕیشی تێبینی کردبوو کە دوو پاڕچەی لەشی نەماوە دواتر ڕۆژنامه‌ی نیویۆڕک تایمز ڕاپوڕتێکی ڕاگەیاند: The brain that worked out the theory of relativity and made possible the development of nuclear had been removed for scientific study.\nبەڵام ھیچ وێنەیەک نەگیرا لە مەراسیمەکە. وە مێشکی ئێستا پارێزراوە لە مۆزه‌خانه‌ی پزیشكی Mutter لە فيلادفلیا وە چاویشی لە نیویۆڕک. بابەتی مێشکی ئاينشتاين بووە بابەتێکی زۆر گرنگی لێکۆڵەرەوەکان وە مێشکی لە پاش كاتژمێر 7:30 لە پاش مردنی دەرھێنرا ! لە 17ی ئه‌پڕێلی ساڵی 1955 ئاینشتاین، چوو بۆ نەخۆشخانەی پرینستن بۆ پشکنینی جەستەی چونکە ئازارێک لە سینگی پەیدابوو. بۆ بەیانی چرایه‌كی ڕووناكی زەوی بۆ ھەتاھەتایە کوژایەوە و ماڵئاوایی لێکردین و چەندین بیردۆز و زانیاری و گریمانەی شینەکراوەی لەگەڵ خۆی برد، لەگەڵ مردنی زانایەکی وا زانستیش لەگەڵی نێژرا، کە توشی خوێن بەربوونی ناوەکی بوو بەھۆی تەقینی یا پچڕانی شادەماری خوێنی وە لە دوا ساتەکانی مردنیشی ھەندێ ووشەی وتبوو یا ھەندێ منگەمنگی کردبوو و دوای دوو ھەناسەدان گیانی لەدەستدا. بەڵام سستەرەکەی ئەڵمانی نەزانی بوو بۆیە قسەکانی نەزانرا چییە وە لەپاش مردنی ھەندێ شت ڕوویدا لە نەخۆشخانەکە کە ناتوانرێت باسبکرێت بەڵام پاراستنی یەکێ لە گەورەترین زاناکانی جیھان سەرکەوتوو نەبوو و دزرا !! لێرە چیرۆکەکە دەست پێدەکات.\nپزیشك Thomas Harvey پسپۆڕ لە نەخۆشییەکان لە پەیوەندیدا بوو لە ساتەکانی بەیانییدا بۆ ئەوەی توێکاری ئاینشتاین بکات و خۆی تەرخان کردبوو بۆ ئەم کارە. له ده‌وروبه‌ری كاتژمێر 7:30 پاش مردنی ئاینشتاین کاتژمێر 1 ی دوای نیوەڕۆ، ھارڤی دەستی بە توێکاری جەستەی ئاینشتاین کرد، وە ھارڤی ڕایگەیاند کە ڕێگەی پێدراوە بۆ ئەم کارە. لە پاش دۆزینەوەی ھۆکاری مردنەکەی، ھەستا مێشکی ئاینشتاینی دەرھێنا بێ ڕێگەدان.! وە کێشایی کە کێشەکەی 1230 غرام بوو کە کێشەکەی لەھی کێشی کەسانی تر کەمتر بوو تەنانەت لە ھی ئافرەتانیش.!! کێشی مێشکی پیاوان 1378 غرامە بەڵام ھی ئافرەتان 1248 غڕامە،! وە پاش ماوەیەک ھارڤی وتی: ( دەزانین کە ڕێگەم پێدراوە بۆ ئەم توێکارییە، وە پێشنیارم کردووە کە دەچووین بۆ لێکوڵینەوە لەسەر مێشکەکە) بەڵام ئەوە سەیرە کە ھیچ ڕێگە پێدانێک و بەڵگەنامەیەک نەدۆزراوەتەوە کە پشتگیری قسەکانی بکات بۆ توێكاری جەستەی ئاینشتاین لەپاش ھەموو ئەمانە.\nپزیشك Thomas Harvey\nھارڤی مێشکی ئاینشتاینی پاراستبوو خستییە ناو فۆرمالدیھاید (گازێکی بێرەنگە). لە پاشان چاویشی دەرھێنا.!! دواتر دای بە دکتۆری چاوی ئاینشتاین بە ناوی Henry abrams. دەنگۆ ھەیە دەڵێن ھێشتا چاوی ماوە لەناو بۆکسێکی پارێزەر لە نیویۆڕک. لە دوای ھارفی پاشماوەی جەستەی ئاینشتاینی گەڕاندەوە تا بیسووتێنن بەڵام داواکەی بەم شێوە بوو،.! ئێستا باسی دەکەین. دەرھێنانی مێشک و چاوی ئاینشتاین دژی ئاواتەکانی کۆتایی بوو بە گوێرەی کتێبی Brian burrell. ئاینشتاین بە ڕوونی و ئاشکرا وتوویەتی کە جەستەی بسووتێنن لەگەڵ ئەندامەکانیشی لە شوێنی خۆی بێت و وە خۆڵەمێشەکەشی بڵاوبکرێتەوە بە نھێنی. وەک خۆی دەڵێت: (دەمەوێت پاش مردنم جەستەکەم بسووتێنرێت و خەڵکی نێن ئێسکەکەم بپەرستن) وە Ronald Clark ژیاننامە نووسی ئاینشتاین ده‌لێت : ” ئاینشتاین سووربوو کە مێشکەکەی بۆ لێکۆڵینەوەی زانستی بەکاربێت و ئەواتی تریش بسووتێنرێن “. وە ئەمە تەنھا دژی خواستەکەی خۆی نەبوو بەڵکو ھارفیش نە بەشێوەیه‌كی تەندروستی کارەکەی کرد و نە نەشتەرگەر و نە پزیشكی تایبه‌تی مێشک بووە. ھارفی تەنھا بەرپرسیارەتی دیاریکردنی ھۆکاری مردنەکەی پێدرابوو کە وەستانی دڵی بوو و وە ھۆکارێکی ڕاستەوخۆی کەمیش مێشکی. وە ھارفی بەڵێنی بە Marshal دابوو کە پسپۆڕی گەورەی شارەکە بوو تا لێکۆڵینەوەی لەسەر بکات و بەزووی دەرەنجامەکان ڕابگەیەنێت.\nباڕیڵ پێی وابوو دوو ھۆکار ھەبێت کە ھارفی مێشکەکەی دەرھێنابێت. یەکێکیان لەبەر ئەوەی لە ژێر داواکاری پزیشكێك به ناوی Harry Zimmerman بێت ( پزیشكی تایبەتی ئاینشتاین و مامۆستای ھارفی بوو). وە یەکێکی تریان ناوازەی مێشکەکە بووبێت. بەڵام دیسان سەیر لەوەدایە کە پزیشك زیمه‌رمان ھەرگیز نەیوتووە کە ئەوە ڕاستە کە ئەو داوایەی کردبێ بۆ بردنی مێشکی ئاینشتاین .!! وە ھەندێکی تر لە بیردۆزەکانی باڕیڵ دەڵێن ھارفی خۆی بووە. لە پاش ئەم ھەموو حاڵەتانە. لە 19 ی ئه‌پڕێلی کە لە پاش دەرھێنان و ھەڵگرتنی مێشکەکە. ھارفی چوو بۆ لای کوڕەکەی ئاینشتاین بە ناوی ھانس تا داوای ڕێگە پێدانی لێ بکات تا ھیچ تۆمەتێک لەسەری نەمێنێت. وە ھانسیش ڕازی بوو بە داواکەی بەڵام بۆ لێکۆڵینەوەی زانستی بێت.! وە ھارفیش بەڵێنی پێدا کە مێشکی باوکی بە وریاییەوە بەکاربێنێت بۆ لێکۆڵینەوەی زانستی و وە لێکۆڵینەوە و دۆزینەوەکانیش لە گۆڤارە پزیشکییەکان بڵاوبکاتەوە بە گشتی. وە ھارفی دواتر ڕایگەیاند کە ئێستا بۆتە خاوەنی مێشکەکە بۆیە ڕۆژنامە نووس Meachel Paternity کە لە کۆتاییەکانی تەمەنی ھارفی، چاوی بە ھاڕفی کەوتووە و دەڵێ:\n(( ئەگەر ئەو مێشکەی بۆ لێکۆڵینەوەی زانستی بێت یا تایبەتی خۆی بێت ئەوا زۆر گران دەبێت بۆ خەڵک کە بزانن کامیانە)) وە دواتر لە رۆژنامەی تایمز بڵاوکرایەوە کە ھارفی ڕێگەی پێدراوە لە لایەن ھانسی کوڕی ئاینشتاین بۆ توێکارییەکە. وە لەو ڕۆژەدا چەندین ڕۆژنامەی تریش بڵاویان کردەوە بە ناونیشانی : Son asked study of Einstein brain ، بەڵام ھیچیان باسی ئەوەیان نەکرد کە ئەم ڕێگەدانە لە ڕاستییەوە ھاتووە.!! کاتێ بڵاو بۆوە کە ھارفی مێشکەکەی لایە. داوایەکی بە لێشاو لە سەرتاسەری جیھان ده‌ھات کە ئەوانیش دەیانەوێ لێکۆڵینەوە بکەن. وەک باسمانکرد یەکێ لە داواکان ھی زیمه‌رمان بوو لە نیویۆڕک. کە ھارفیش بەڵێنی پێدابوو کە یەکەم چانسی پێبدات. زمیرمان و نەخۆشخانەکە ئامادەکارییان دەکرد بۆ ھارفی و مێشکەکە. بەڵام ھەرگیز نەکرا.!! پاش ماوەیەکی کورت نەخۆشخانەی پڕینستن ڕایانگەیاند کە مێشکەکە لە نیوجێرسی دەمێنێتەوە. دواتر لە لاپەڕەکانی Washington Post بڵاوکرایەوە و لە چەندین ڕۆژنامەی تریش دەیان وت کە کێشە کەوتۆتە نێوان نەخۆشخانەی پرینستن لەسەر مێشکی ئاینشتاین. بابه‌تی مێشکی ئاینشتاین بوبووه سێرک و سەرنجڕاکێش و ناوازە لای ھەموو کەسێک. نەخۆشخانەی پرینستن ھەرگیز نەبووە خاوەنی مێشکی ئاینشتاین. بەڵکو پزیشك ھارفی بووە خاوەنی لەناو جاڕێک لە ئۆفیسەکەی خۆی پاراستی. دواتر لەماوەیەکی کورت لە بڵاوکردنەوەی ھەندێ زانیاری کورت و لەگەڵ زیمه‌رمان ڕایکرد و مێشکەکەشی لەگەڵ خۆی برد.\nھارفی چوو بۆ زانکۆی Pennsylvania وە بە یارمەتی تەکنیکی مێشکەکەی کردە ھەزاران سلاید و 240 پارچە کە ھەر پارپەیەکیش 1 سم سێجا دەبوو. وە چەندین وێنەی گرت لە ھەموو گۆشەیەکەوە. وە دواتر خستییە ناو بۆکسێکی پلاستیکی چوارگۆشەیی وەک ماددەیە کە پێی دەڵێن Collodion لە کۆتاییدا ھەندێ پارچەشی دا بە زیمه‌رمان و ھەندێ سلایدیشی دایە ئەو بزیشکانەی نزیک ناوچەکە تا زوو پەردە لەسەر ڕاستییەکان لاببرێت و ئەو نھێنییەی مێشکی ئاینشتاین بزانرێت بەڵام بەھۆی دواخستنی جۆراو جۆر چەندەھا ساڵی خایاند لێکۆڵینەوەکان. وە لێکۆڵەرەوەکانی تریش داوایان دەکرد بەڵام ئەو نەیدەدا پێیان ساڵێک ڕۆیشت ھیچ لێکۆڵینەوەیە ئاشکرا نەکرا و بابەتی مێشکی ئاینشتاین لە بیرکرا بەڵام لە ساڵی 1978 ڕێپۆڕتەرێکی گەنج بەناوی Steven levy کە لەلایەن گەورەکەیەوە نێردرا بوو بۆ دۆزینەوەی مێشکەکە. چونکە نەخۆشخانەکە ڕایگەیاند کە مێشکەکە لە ھیچ شوێنێکی نەخۆشخانەی پڕینستن نییە وە ھارفیشی لەگەڵ بێت.! بۆیە لیڤیش بەدوای ھارفیدا ڕۆیشت بۆ ویلایەتی کنساسی ئه‌مریكا، بزانین چۆن ھارفی چوو بۆ کنساس دواتر باسی ئەوانی تر دەکەین.\nلەم کارەی ھارفی کردی خێزانەکشی تێوەگلابو بۆیە خۆی و جانتاکەی کۆکردەوە خۆی ئامادەکرد تا بڕوات لە نەخۆشخانەی برینستن بۆیە نەخۆشخانەکەی جێھێشت و چوو بۆ ڕۆژئاوای ناوەڕاست. وە پێش ئەوەی ھارفی بڕوات، ژنەکەی دووەمی هه‌ڕه‌شه‌ی کردبوو بەوەی کە واز لە مێشکەکە بێنێت بەڵام بە دڵنیاییەوە ھارفی ڕێگەی بەم کارە نەدا و لەگەڵ خۆی مێشکەکەی بردوو چوو بۆ Wichita لە ویلایەتی کنساس. لەو کاتەی لەوێ کاری دەکرد وەک به‌ڕێوبه‌رێكی پزیشکی لە تاقیگەیەکی بایۆلۆجی. وە لەو ماوه‌ی ئەوەندەی لە Wichita بوو، مێشکی ئاینشتاینی ھەڵگرتبوو لە ناو ته‌نێك و لە ژێر ساردکەرەوەیەکی بیرە. وە شتێ ھەیە کە ھارفی ئەوەنەی لە کنساس دەژیا وا ڕێكه‌وت ببێتە دراوسێی نووسەر و شاعیر William Burroughs ، ھارفی چیرۆکەکەی لەگەڵ ئەو باس دەکرد. وە ھارفی دواتر چوو بۆ ڕۆژئاوای ناوەڕاست لەگەڵ مێشکەکە بە دەستییەوە. وە ھیچ زانیارییەکی دەربارەی لێکۆڵینەوەکانی بڵاو نەدەکردەوە دواتر مێشکی ناوبراو دووبارە قسەی لەسەر کرا بووە جێگای سەرنجی ھەموو لایەک بە تایبەت لە پاش ساڵی 1978 ڕاپۆڕتێک بڵاوکرایەوە لە گۆڤاری New Jesrsey لە لایەن Steven levy دەربارەی یەکەم تاقی کردنەوەی لەگەڵ ھارفی و مێشکەکە.\nلیڤی دەڵێ کە بینیم پێم وت: (( دەمەوێت ھەندێ شت بنووسم دەربارەی مێشکی انیشتاین.؟! بەڵام ھارفی پێی وت:- پێش ھەموو شتێک ناتوانمیارمەتیت بدەم.! )). لیڤی دەڵێ بیرمە کە زۆر بە خوێن ساردییەوە قسەی دەکرد. دواتر ھارفی ڕازی بوو کە لیڤی ببینێت لە ئۆفیسەکەی خۆی کە تاقیگەیەکی بچوکیشی تیابوو لەوێ کارەکانی دەکرد. وە ھارفی خۆشی لەو کاتەدا زۆر بە ھیوا و دڵخۆش بوو کە کە ڕاپۆرتەکەی بڵاو دەکاتەوە. وە لیڤیش دەڵێ بیرمە کە ھارفی کەسێکی گۆشەگیر و بەڕەوشت بوو بەڵام کە دەکەوتە نێو گرمەی قسەکردن ئەوازۆر شانازی بەوە دەکرد کە لێکۆڵینەوەی لەسەر مێشکی ئەنیشتاین کردووە. بەڵام جوابی باشی بۆ ھەموو قسەیەکیش پێ نەبوو. بۆیە پاش نزیکەی 25 ساڵ ھیچ شتێک بڵاو نەکرایەوە.!! وە لیڤی دhوای ئەوەی لێکرد کە ھەندێ وێنەی مێشکەکەی پیشان بدات وەک دەڵێ؛ (( لەسەرەتادا نەیدەویست کە ھیچ شتێکم پێ بڵێت، لەو کاتەدا ھارفی تەواو دەم و چاوی گۆڕا و بە شەرمەزارییەوە ھەستا پێوە و چوو بۆ کۆڕنەی ژوورەکە بۆ لای ساردکەرەوەکە لەناو کۆمەڵێک بۆکسی کارتۆنی (مقەبا) لە ژێر بۆکسەکە نووسرابوو costa cider دواتر دووجاڕی ماسۆنی گەورەی دەرھێنا کە مێشکی ئەنیشتاین تیابوو کە بەڕاستی ناوازە و سەرنجڕاکێش بوو. 25 ساڵ بەسەر چیرۆکەکە ڕۆیشت بزانین چی بەسەر ئەو مێشکەدا دێت کە جیھانی درەوشاندەوە ئایا ھیچ شتێک یا لێکۆڵینەوەیەکی تر بڵاودەکرێتەوە کە بۆ ئەنیشتاین وا بێ ئەندازە بەھرەمەند بوو و دەبێ چی وای کردبێت کەوا مێشکی وا ناوازە بێت و سنووری نەزانیبێت چونکە تاکو مردیش مێشکی ھەر ناوازەتر دەبوو و بیری بۆ بیردۆزی تریش دەچوو دایبنێت بەڵام ئەنیشتاین زۆربەی تەمەنی بەوە کوشت کە خەڵکی و زاناکان تێبگەیەنێت لە بیردۆز و قسەکانی چونکە جاری وابوو زاناکانیش لێی تێنەدەگەیشتن !! ئەمە جگە لەوەی کە چەندین کێشەی دارایی و کۆمەڵایەتی و تایبەتی خۆی ھەبوو کە جاری وا ھەبوو گوێی بە لایەنی دارایی و کۆمەڵایەتی ھەر نەدەدا بەڵام ناچاری ئەژنۆی شکاندبوو.\nلە ساڵی 1955 ھارفی ئیزنی لە ھانسی کوڕی وەرگرتبوو لە کاتێکدا ھارفی قه‌باره و وێنەی دەماغی ئاینشتاینی گرتبوو وە ھەتا بە لەوحەیەکی ھونەریش کرابوو لە لایەن وێنەکێشێک وە لە ڕۆژەکانی سەرەتا کارەکەی نەکرد، بەڵکو بە پشتگیری Otto nahthan ھاوەڵی زانستی ئاینشتاین وزیمه‌رمان پزیشکی دەمار بۆیە ھارفی ئەوەی پێگەیشت لەو پیاوانەی کە ویستبووی یارمەتی بدەن. وتیان کە مێشکەکە ھیچ جیاوازییەکی نییە لەگەڵ مێشکی ئاسایی و وە بە مێشکی بەھرەمەندیش ناچێت ! بۆیە ئەو ئەنجامەی ئەوان بیروڕای ھارفی بوو کە لە سەرەتادا مێشکەکەی کێشا 1230 غم بوو کە ئەوەش ئاسایی نییە لەچاو کەسانی تر. بەڕاستی ھەبوونی ئەو مێشکە زنجیرە ڕۆژانێکی بە ئازاری ھەبوو بۆیە ئةبراهام دەڵێ : ” وادیار بوو کە دەستکەوتنی ئەو مێشکە بەختەوەرییەکی گەورەیە بەڵام ئەمە لەڕاستیدا وانەبوو بەڵکو زیاتر لە شتێکی نەفرەتی دەچوو “. ھارفی ھەموو شتێکی لەدەستدا پاش دەستکەوتنی مێشکەکە کارەکەی و ژنەکەی و وە پیشەی بەردەوامی ژیانی لە نەخۆشخانەی پرینستۆن ھەمووی لەدەست چوو وە لەپاش ئەو مشتومڕانەی کە لەسەر دەستکەوتنی ئەو مێشکە کردی بە ھۆیەوە بۆ ھەتا ھەتایە جێگەی نەما لە نەخۆشخانەی پرینستن! کاتێ کە لە ھاوینی ساڵی 1978 نوسراوێک بڵاوکرایەوە. ھارفی بووە جێگای سەرنجی ھەموو کەسێ وە ڕۆژنامە نووسە زانستییەکان ڕاپۆڕتیان لێ وەرگرت لە باخچەی ماڵەوەی.\nوە پڕۆفیسۆرێکی یابانی بە ناوی Kenji Sugimoto کە سەردانی ھارفی کرد و ھەندێ شتی بڵاوکردەوە کە دەڵێ: ” زۆر بە ڕاشکاوی و سادەیی، لە ھارفیم پرسی کە ئایا دەکرێ پارچەیەک لە مێشکی ئەنیشتاین بباتەوە بۆ یابان بۆ لێکۆڵینەوە. وە ھارفیش وتی: بەڵێ بۆ نا دواتر ھارفی چوو بۆ چێشتخانەکەی و بۆڕدێکی نان و چەقۆیەکی ھێنا لەگەڵ خۆی ھارفی قوتووە حەبێکی کۆنی دیتەوە بۆ ھەڵگرتنی سڵایده‌کان و وە تێکردنی کەمێ فورمالیدیھاید لە ناوی “.\nدواتر لە ساڵی 1985 ، 30 ساڵ پاش مردنی ئاینشتاین. پڕۆفیسۆرێک زانیاری لە لێکۆڵینەوەکانی بڵاویکردەوە دەربارەی مێشکی ئاینشتاین بە ناوی Marian diamond لە زانکۆی کالیفۆڕنیا کە ھارفی ڕازی کردبوو کە سڵایدێک لە مێشکی ئاینشتاینی پێبدات تا بەراوردی بکات لەگەڵ 11 مێشکی کەسی تر پاشان سلایدێکی تەنکی خستە ژێر مایکرۆسکۆب کە 6 مایکرۆ دەبوو ئەستورییەکەی، بۆ ڕیژەکردنی خانەی Glial لە مێشکی ئاینشتاین بڵاویکردەوە کە لێکۆڵینەوەکانی پێشبینی دەکەن کە خانەی Glial زۆربووە لە ھەموو خانەیەکی دەماری ئەو شوێنانەی پەیوەندیان بە خوێن ھەیە زیاد لە ئاسایی Glial لە وشەیەکی یۆنانی وەرگیراوە Glue ( جێگیرکردنی و پشتگیری و پاراستنیان و دابینکردنی ئۆکسجین و خۆراک لە مێشک، وە بەژدار دەبێ لە بڵاوکردنەوەی نیشانەکان، وە تەواوی بەشە سەرەکییەکانی مێشک، لە تەنیشتی خانە دەمارییەکانە). دایەمۆند پێشتر لێکۆڵینەوەی لەسەر مێشک کردبوو کە دەریخست ژینگە ھاندەرە بۆ بەرزکردنەوەی خانەی Glial. وە دەتوانین بڵێین کە پێشبینی کراوە ئاینشتاین بەشی ئەندێشە و ھزر و خەیاڵات و شیکارییەکان بەھێز بوون. وە ئەو بڕە زۆرەی خانەی Glial وای کردبووە کە ببێتە ھۆی دروستبوونی کێشەی زانستی، ( گەر کەمێ لە ژیانی شارەزابی دەزانی کە کێشەکان چیین). ئەوەیان دووپاتکردەوە و وە بەشێوەیەکی گشتیش بڵاوکرایەوە لە گۆڤارە پزیشکییەکان کە لەو کاتەدا Dhoky دەڵێ: ” لێکۆڵینەوە لەسە ئەو مێشکە مردووە زۆر گران و ئاڵۆزە، ھەروەک چۆن شەو و ڕۆژ زۆر جیاوازن لەیەک ئاواش مێشکی مردوو و زیندوو جیاوازن لە لێکۆڵینەوە! لێکۆڵینەوە لەسەر مێشکی زیندوو زانیاری بێ کۆتات پێ دەدات بەڵام ھی مردوو زانیارییەکان سنووردارن “.\nبەڵام ھێشتا چیرۆکەکە تەواو نەبووە لە دواتر لێکۆڵینەوەی زیاتر دەخەینە ڕوو ، لە ساڵی 1988، ھارفی بڕوانامەی پزیشکییەکەی ھەڵوەشایەوە لە کاتێکدا کە لە تاقیکردنەوەکانی بەھێزکردن دەکەوت و دەرنەدەچوو لە ماوەی 3 ڕۆژ لە ویلایەتی میزۆری دوای چەند ساڵێک ھارفی گەڕایەوە پرینستن تەنھا بۆ ئەوەی نووسەر Michael Paterniti قایل بکات بۆ بینینی کچەزاکەی ئاینشتاین Evelyn دواتر چوو بۆ کالیفۆڕنیا بۆ بینینی Evelyn لە بێركلی کە وە لەوکاتەدا له هاوسه‌ره‌كه‌ی جیابوو بوویه‌وه ، و کێشەی دارایی ھەبوو، لەڕاستیدا ھارفی چوو کە بڵێ مێشکی ئاینشتاینی لایە. ناوبراو کچێکی پەروەردە کراوی ھانس و ژنەکەی Frieda بوو. وە ئه‌و گوێی لەو پڕوپاگەندانە بووبوو کە دەڵێن کچی ئاینشتاین بووە لە ڕاستیدا. چونکە ئاینشتاین پەیوەندی ھەبوو لەگەڵ چەندین ژن.! وە Evelyn وا بیری دەکردەوە کە ئەویش کچێکی ئەوانە بێت کە ئاینشتاین پەیوەندی لەگەڵیان ھەبوو. وە ئاینشتاینیشنەخشەی بۆ ئەوە دانابێت کە ھانسی کوڕی پەروەردەی بکات. بەدبەختی ھارفی بەم ڕێگایە مێشکی ئاینشتاینی مۆمیا کردبوو کە وای کردبوو نەگونجاو بێت بۆ بەکارھێنانی DNA. دواتر کە ھارفی ماڵەکەی جێھێشت مێشکەکەی لە بیر کرد بەڵام Evelyn ڕاستەوخۆ بێ ھیچ دەستکارییەک بۆی گەڕاندەوە. دواتر لە ساڵی 1996، بریت ئاندرس لە زانکۆی ئالاباما لە بێرمنغھام، لێکۆڵینەوەی لەسەر به‌شی Prefrontal Cortex مێشكی ئاینشتاین کرد کە ژمارەی خانە دەمارییەکانی مێشکی انیشتاین یەکسانە بە گروپێک مێشک. بەڵام زۆر بە توندی پێچراون. کە لەوانەیە بۆ خێرا کردنی کرداری زاتا یاری بێت.\nلە لێکۆڵینەوەیەکی تر لە ساڵی 1999، ساندرا ویتڵسن لە زانکۆی ماکماسته‌ر لە کەنەدا کە لێکۆڵینەوەی لەسەر وێنه بنه‌ڕه‌تیه‌كانی مێشکی ئاینشتاین کرد لە لایەن ھارفییەوە گیرابوون. کە وتی به‌شی خانه‌ی ناوبراو به Parietal lobule ی ئاینشتاین ( کە بەشێکە لە مێشک بەرپرسە لە ھەستکردن و بیرۆكه‌ی بیرکارییانە) کە فراوانتر بووە لە ئاسایی.!. کە لەوانەیە ویتڵسن پێشنبینی ئەوەی کردبێ کە مێشکی ئاینشتاین خاوەن فکرەی خۆی بێت و دەڵێ: ” ووشەکان وا دەردەکەوێت کە ھیچ دەورێک نابینن، کە لێرە تەنھا وەک ھاوکارییەک وایە “. وە وتیان کە ناوچەی Parietal Operculum ی مێشکی ئاینشتاین لەناو به‌شی Inferior frontal Gyrus لە frontal lobe بۆشە.! وە ئەو نادیارەش بەشێکە بە ناوچەیەکی دەوردراو کە پێی دەڵێن Parietal sulcus یاخود Sylvian Fissure کە پێشبینیانکرد ئەو بۆشاییەش لە توانایدا ھەیە کە ئەو خانە دەمارییانەی بەشێکە لە مێشکدا ھەیە پەیوەندییەکان باشتر بکات. تۆماس ھارفی لە 2007 لەو لێکۆڵینەوە دوور کەوتەوە. بەڵام پێش ئەوەمێشکەکەی بەخشییە نەخۆشخانەی پرینستن. ھەر ئەو شوێنەی کە چیرۆکەکە لێی دەستی پێکرد نزیکەی پێش 50 ساڵ. وە لەپاش ئەوەی لێکۆڵەرەوەکانی تریش سوودی خۆیان لێ بینی لەو سلایدانەی مێشکی انیشتاین کە ھارفی پێیانی دابوو لەماوەی ئەو چەند ساڵە گەڕاندییانەوە بۆ نەخۆشخانەی پرینستۆن و زانکۆی بنسلڤیانیا.\nوە لە ساڵی 2012 زاناى ئه‌كادیمی ئه‌مریكی خاتوو Dean Falk کاری دەکرد له‌سه‌ر كۆمه‌ڵه‌یه‌ك وێنه‌ی پیشان نەدراوی Cerebral Cortex ی مێشكی ئاینشتاین کە لەلایەن ھارفی بە كامێرایه‌كی تایبه‌تی گرتبوونی کە 14 وێنه دەبوون. کە پیاچوونەوەی تەواوی مێشکی ئاینشتاین کرد، کە ژمارەیەکی زۆر شتی نائاسایی دۆزییەوە. ڕەنگە سەرسورھێنەرترین شت لە مێشکی ئاینشتاین ئەوە بێت کە ئاینشتاین هه‌رێمێكی لە mid-frontal lobe ( بەشێکی مێشکە کە بەکاردێت بۆ داھێنان و پلان و میمۆری کارکردن) خەڵکی ئاسایی 3 هه‌رێمیان ھەیە بەڵام ئاینشتاین 4 ی ھەبوو. وە دۆزییەوە کە Parietal lobes ی ئاینشتاین خوارە. وە نیشانەیەک لە Primary motor cortex ی ئاینشتاین وای کردبوو کە ھاوکاربێت بۆ میوزیک ژەنین کە دەتوانرێ پەرەی پێ بدرێت وەک ئاینشتاین کە ڕاھێنانی كه‌مانچه‌ی زۆر دەکرد ( کە دایکی ئاشنای کردبوو بەو میوزیکە) کە پێی دەڵێن Sing omega.\nبەڵام ھەرچەندە بە قەبارەی گشتی و شێوە ناڕێکەکەی مێشکی ئاساییە و کە هه‌رێم و ناوچه‌كانی ( Prefrontal , somatosensory primary motor , Parietal , Temporal , Occipital cortices ) نامۆ یوون. وە دواتر لە 16ی نۆڤه‌مبه‌ری ساڵی 2013 لێکۆڵینەوەیەکی تر دەریخست بۆچی ئاینشتاین وا لێھاتوو بوو، لە شنگاھای دەریانخست کە ئەو ڕیشاڵانەی لای چەپ و ڕاستی مێشک پێکەوە دەبەستن. واتە ئەوەیان دەرخست کە Corpus callosum ی ئاینشتاین ( کۆمەڵێ ڕیشاڵە کە دوو نیوە گۆکەی مێشک پێکەوە دەبەستێتەوە)، ئەستوورتر بوون لە گروپێکی کۆنتڕۆڵ کراو کە Corpus callosum ى ئاينشتاين بەراوردکرا بۆ دوو گروپی سادە، کە ئەوەی دەرخست مێشکی ئاينشتاين پەیوەندییەکی فراوانی ھەیە لە تەواوی بەشی Cerebal hemispheres بە بەراورد لە ھەردوو گروپی گەنج و پیرە کۆنتڕۆڵ کراوەکان. ڕوونتر بیڵێين مێشکی ئاينشتاين لە جۆری hemispheres بوو ، ( واتە دەتوانێ ھەردوو مێشکی کارپێ بکات یاخود ھەردوو دەستی).\nوە پێش ئەم لێکۆڵینەوەیەش لە مۆزەخانەی پزیشكی Mutter پەیوەندییەکی بۆ ھات کە ئۆفەرێکی بۆیان ھەبوو کە ئەویش یەکێ لە بۆکسە سلایدەکانی ھارفی بوو. دواتر مۆزەخانەی ناوبراو پرسیاری ئەوەی کرد کە لەسەر شاشە پەخشی بکات ، لە ئێستادا مۆزەخانەی ناوبراو لە فیلادفلیا تاکە شوێنە لە ھەموو جیھان کە دەتوانی پارچەکانی مێشکی ئاينشتاين لێ ببینی کە 140 سێکشن دەبێت و وە 2 لەم سێکشنانە بە قەرز دراوەتە مۆزەخانەی بەریتانیا – Medicine in Maryland , National of health لەوکاتەدا پیشاندرا، لە سلایدێکی ڕه‌نگاوڕه‌نگ لەگەڵ دەستنووسێکی تۆماس ھارفی.\nسه‌رچاوه‌كان :todayifoundout || nationalgeographic || bbc\nزانستی هه‌ساره‌ی شه‌شه‌م\nPrevious چەند زانیارییەك دەربارەی مێژووی ئۆتۆمبێل و هاتوچۆ\nNext كتێبی پیرۆزی شه‌یتان – Codex Gigas\nکتێب: ماكیاڤیللی و بیری رێنسانس\nمیرەكانی میرنشینی بابان (محەمەد پاشای سفرە زێڕین (1719-1729)به‌شی دووه‌م و کۆتایی


كۆرۆنا : پەلاماردانى سروشت بێ باج نییە - transcultures\nHome/شیكاریی/كۆرۆنا : پەلاماردانى سروشت بێ باج نییە\n22 ئازار 2020\t279 بینین\nرامان عوسمان كورده\nجۆرە مرۆڤى Homo – Erectus زیاتر لە ٢ ملیون ساڵ ژیاون، جۆرى ئێمە ٢٠٠ هەزار ساڵێکە سەروکەلەمان دەرکەوتووە! ئاخۆ بەنیازین ریکۆردى ئەوان بشکێنین؟ زۆر لەوە ناچێت ئەقڵمان بەوە بشکێت بەو پێیەى خەریکین هەرچى سەرچاوەى سروشتە لە ئاو و خاک و نەوت و کانزایە بەخێرای دەرى دەهێنین. لەو لاشەوە ژینگەمان تێکداوەو بەخێرایی خەریکى قڕکردنى ماسییەکان و گیاندارەکانى ترین و لەقووتوویان دەنێن بۆ رەفەى مارکێتەکان. دارستانەکان دەکەین بە کلینکیس بۆ تەوالێتەکان ئەوەندە بەخێراى ئەم شتانە دەکەین وەک ئەوەى دواى ئێمە ئیدى نەوەى تر و ساڵ و زەمانى تر نەبێ.\nئەم باردۆخە یەک هۆکارى زۆر زەقى هەیە، دەوڵەمەندبوون و کەڵەکەکردنى سامانه بەخێرایى. ئەمە سەرى کێشاوە بۆ ئەوەى هەرچیمان بەردەستکەوت وەک پارە بیبینین و مانایەکى بازرگانى پێ ببەخشین.\nساڵى پار لە بازارى سلێمانى فرۆشتنى گوڵى نێرگز بە ڕەگەکەیەوە سەرى هەڵدابوو بۆ ئەوەى خەڵک بیبەن بۆ ماڵەکانیان و لە حەوشەو باخەکانیاندا بیڕوێنن. ئەمە واى کردبوو خەڵکانێک ئەو دەشت و دەرە بگەڕێن و هەر بنە نێرگێزێکیان دەست کەوت بەڕەگەوە هەڵى بکەنن و بهێنن بۆ شار و بیکەن بە دوو عانە. ئەمەش واتا بنەبڕکردنى نێرگز لەدەشت و دەر! خۆشبەختانە قائیمقامى سلێمانى فریاکەوت و قەدەغەى کرد.\nبەداخەوە ئەم بەڵایە هەر رووى لە نێرگز نەکردووە. زۆربەى گیا کێوییەکان و لە قنگر و رێواز و تەنانەت گیاندارە کێوییەکان و گەلێ شتى ترى گرتووەتەوە. هۆکارەکەش ئەوەیە ئەو کەسەى بۆ فرۆشتن ئەم شتانە کۆ دەکاتەوە زۆر تەماح گیر و چاوچنۆک دەبێت و دەست ناپارێزێت و بەبڕى زۆر دەیانهێنێتەوە.\nئەمە بۆ ئاستى جیهان و شتەکانى تریش هەر وایە. کەسێک بۆ حەزى خۆى ماسى بگرێت، بە تەن نایگرێت و قەناعەت بە چەند ماسیەک دەکات، هەزاران قرش ناکوژێت بۆ ئەوە بە پەڕەکانى شۆربا ساز بکات، یان ناچێت بە هەزاران شەمشەکوێرەو پەنگۆلین بە قاچاغ راو بکات بۆ ئەوەى بیکات بە شلەو عالەم توش بکات.\nمرۆڤ لە٦٠-٧٠ ساڵى رابردوودا کارێکى بەسەر زەویی و ژینگە هێناوە بە درێژایی مێژوو وێنەى نەبووە. خۆپەرەستییەکەى چووتە ئاستێکەوە ئەگەر هەموو زەویش قوت بدا هێشتا ئۆخەى ناکات. وەک چۆن مادەى بێهۆشکەر و تریاک بارزگانى کردن پێیانەوە یاساغە، دەبێ لیستێک لە شتەکانى ناو سروشت هەبێ کە نەکرێن بە کەرەستەى بازرگانى و پارە پەیدا کردن. ئەگەر کەسێک حەزى لەماسى دەریایە، یان دڵى بۆ رێواس و قنگر دەچێ، با خۆى بچێت و زەحمەت بکێشێ بەشى خۆى راو بکات یان بهێنێتەوە، ئەگەرى ناتوانێ دیارە شایستەى خواردنیان نییە.\nئەبێ کۆرۆنا ئەو دەرسە بە حکومەتەکان و خەڵک بدا کە ئەم پەلاماردانەى سروشت بێ باج نییە؟!\nPrevious سیناریۆی كرده‌وه‌یه‌كی تیرۆریستی\nNext پیاوان یان ژنان، كامیان زیاتر قوربانی ڤایرۆسی كۆرۆنان؟\n4 تشرینی یه‌كه‌م 2020\nساکار سلێمان ساکار سلێمان سەرەتا، ئەم پرۆژەیە لەپلانما بوو لەنێوان مانگى دوو بۆ چوارى ئەمساڵ …


بەشداری سیاسی بە “کلیک” مەجید حەقی – Peshmergekan\nبوو بە هۆی زیاتر 700 هەزار جار دەنگدان لەو پێوەندیەدا. هەروەک دواتر باس دەکرێت، ئەو دەنگدانانە نیشانەی بەشداری 700 هەزار کەس لە راپرسیەکەدا نیە بەڵام بوون بە رۆژەڤی میدیا جڤاکیەکان و خۆ رێکخستنی بەتایبەت لایەنگرانی حیزبی دیموکرات و کۆمەڵە نیشانەی سەرهەڵدانی سەردەمێکی نوێی خەبات لە رەوتی بزاڤی نەتەوایەتیدایە و پێویستی پێداچوونەوە بە رەفتاری میدیایی و گەشە سەندنی پەروەردە و خوێندەواری میدیایی دەکات.\nلە رۆژی کردنەوەی راپرسی سایتی رووداو لە مەر پرسیاری سەرەوە ئاماژە پێکراو، لایەنگرانی حیزبی دیموکرات و کۆمەڵە بە لایەنە جیابووەکانەوە دەستیان بە پێکهێنانی گرووپی فایسبووکی و میدیاکانی دیکەیان کرد بۆ چالاک بوون لە بەشداری لە دەنگدان و زیاد کردنی دەنگی خۆیان لە بەرامبەر رکەبەری سەرەکی خۆیان یەکگرتوو بوون و هۆزی مەجازیان پێک هێنا. هۆزی مەجازی بەو خەڵکە دەوترێ کە لە رێگای پێوەندی میدیا کۆمەڵایەتیەکاندا پێوەندی کۆمەڵایەتی بۆ دابەشکردنی هەستی هاوبەش، بەرژەوەندی هاوبەش، چالاکی هاوبەش بە پێی رابردوو و بیرورای هاوبەش پێکەوە بەرەو پێش دەبەن و ئەزموونەکانی خۆیان لە نێوان یەکتر دابەش دەکەن. هەرکام لە تاکەکانی ئەندامی هۆزی مەجازی، خاوەنی پرۆفایل، لینک و خزمەتگوزاریەکانی تایبەت بە خۆیە کە چەند لەو تایبەتمەندیانەی پرۆفایلی لە گەڵ خەڵکانی دیکە هاوبەشن.\nبەشدارانی هۆزە مەجازیەکانی کۆمەڵە و دێموکرات جیا لەوەی کە لە ناو خۆیاندا باسە گرنگەکانی پێوەندیدار بە راپرسیەکە دەورووژاند، لە مەر باسەکانی دیکەی پێوەندیدار بە پێوەندیەکانی نێوان لایەنە جیابووەکان لە یەکتریش دەدوان و ئەمەش بوو بە کردنەوەی دەرگایەکی دیکەی دیالۆگی نێوان ئەندامانی ئەو رێکخراوانەی کە بە کردەوە رکەبەری میراتە حیزبیەکانی یەکترن. ئەو راپرسیە تاقیگایەکی چاک بوو بۆ تێگەیشتن لە بەهێزی بەشداری سیاسی لە رێگای میدیا کۆمەڵایەتیەکان و پیوەندیەکانی جڤاکە مەجازیەکان. پێوەندی مەجازی تۆرە کۆمەڵایەتیەکان هەلی بەشداری بۆ تاکەکەسەکان دەرەخسێنێ تا بتوانن زانیاریەکان لە پێوەندی لە گەڵ پرسەکانی جێی سەرنجی ئەو کۆ بکاتەوە و بە پێی ئەو زانیاریانە و بە شێوەیەکی دوور لە کاردانەوەی کەسەکان لە سەری جۆری بریاری بەشداری خۆی دەست نیسان دەکات. ئەزموونی تاقی کردنەوەی راپرسیەکەی رووداو لە پێوەندی لە گەڵ هێزە سیاسیەکانی رۆژهەڵاتی کوردستان نیشان دەدات کە ئاستی بەشداری سیاسی لە تۆرە کۆمەڵایەتیەکاندا گرێدراوە بە گفتگۆ و ورژاندنی باسەسیاسیەکان و گەرمی ئەو باسانەی رۆژەڤی سیاسی دا هەیە. بۆیە دەکرێ ئەو بابەتە وەک سەردێرێک بۆ لێکۆلینەوە لە سەر گرنگی پێوەندی، گرێدراوەیی رێکخراوەیی و هەستی هاوبەش و ناسنامەی سیاسی و مەودای نێوان مرۆڤەکان لە میدیا کۆمەڵایەتیەکان دا بەکار ببردرێت و لە پێناو گەشە سەندنی فەرهەنگ و چاندی میدیایی لە ناو کوردستاندا بخرێتە گەر. ئەو راپرسیە هەروەها نیشان دەدات کە بوونی پێوەندی چەندلایانە و زیندوو چەندە شوێندانەرە لە سەر چۆنیەتی و رادەی بەشداری ئەندامانی کۆمەڵ لە کاردانەوەی سیاسی دا.\nناسنامەی سیاسای و خۆ سازماندان سەرەرای بوونی ئینشعاب\nبە پێی راپۆرتی رووداو ئەنجامی راپرسییە بە شێوەی خوارەوە بوو:\n1- %53 ی بەشداربووان، كە دەكاتە 373 هەزار و 608 كەس، دیموكراتەكان (حدك-حدكا) بە نوێنەری رۆژهەڵاتی كوردستان دەزانن.\n2- %39.9 ی بەشداربووان، كە دەكاتە 281 هەزار347 كەس ، كۆمەڵەكان بە نوێنەری رۆژهەڵاتی كوردستان دەزانن.\n3- %0,3ی بەشداربووان، كە دەكاتە 2 هەزار و 225 كەس، پێیانوایە پژاك نوێنەری رۆژهەڵاتی كوردستانە.\n4/ %0.1 ی بەشداربووان، كە دەكاتە هەزار و 28 دەنگ، چالاكانی ناوخۆ، كە لە رۆژهەڵاتی كوردستان و ئێران خەباتدەكەن، بە نوێنەری رۆژهەڵاتی كوردستان دادەنێن.\n5/ %6.6 ی بەشداربووان، كە دەكاتە 46 هەزار و 223 كەس، لایەنەكانی دیكە بە نوێنەری رۆژهەڵاتی كوردستان دەزانن.\nیەکێک لە ناسنامەکانی بەکەڵک بۆ پێناسەکردنی مەیدانی بەشداری سیاسی لە تۆرە کۆمەڵایەتیەکاندا پێناسەی یۆرگن هابێرماس(Jürgen Habermas) لە پێوەندی لە گەڵ راگەیاندنە. هابرماس ئاسۆی شوێنێکی پێشبینی دەکرد کە لەودا ئەندامانی جڤاک بتوانن بەدەر لە کارکردی دەسەڵات و ئابووری بیرورای گشتی پێک بێنن. هەرچەند نموونەی هابرماس هەلێکی یەکجار چاک بۆ بەشداری و راگەیاندنی سیاسی وێنا دەکات، بەو حالەش ئەو شی ناکاتەوە کە چۆن رێکخراوە و لایەنە سیاسیەکان لەو شوێنەدا بەشداری دەکەن و چۆن دەبێ هەڵس و کەوت بکەن. بۆ ئەوەی جڤاک بتوانێت بەراستی بەشداری لە راگەیاندن و رەوتی سیاسی بکات، دەبێ ژینگەی راگەیاندن و بەشداری سیاسی کراوە و لە دەرەوەی کۆنترۆلی دەسەڵات بێت.\nپرسیارەکانی ماڵپەری رووداو بەشێوەیەک گونجێندراوبوو کە کۆمەڵە(کان) و دێموکرات(ەکان) وەک یەک حیزب یان بزاڤ سەیر بکرێن، ئەم دۆخە بوو بە هۆی پێکهێنانی ناستۆلۆژی هەستی هاوبەش لە سەر بنەما هاوبەشەکانی بەتایبەت ئەو دوو بزاڤە فیکریەی ناو جۆڵانەوەی رۆژهەڵاتی کوردستاندا. بۆیە لایەنەکانی ئینشعاب، سنوورە تەشکیلاتی و سازمانیەکانی خۆیان شکاند و تا ئەو جێگایەی نووسەری ئەو دێرانە ئاگادار بێت، تەنانەت لە لایەن ئەندامانی رێبەری لایەنەکانیش بۆ بەرز راگرتنی رادەی دەنگەکان ئەندامانیان هان دەدا بۆ هاوکاری یەکتر. لە راپرسیەکەدا گرنگی ناسنامەی سیاسی، نرخ و بەهاکانی هاوبەش هۆکاری سەرەکی بوون بۆ چالاک بوونی لایەنگرانی ئەو دوو بزاڤە. بۆیە پژاک و لایەنەکانی دیکەی پرسیارەکە رادەیەکی زۆر کەم دەنگیان هێنا، چونکە لە بنەمادا ئەوانە خاوەنی رابردووی هاوبەش یان رکەبەری هاوبەش نین. بەشداری و چالاکی دێموکرات و کۆمەڵە هەروەها شرۆڤەکەرەوی راستیەکی دیکەشە: ئاسەواری نەرێنی شەری ناوخۆیی نێوان کۆمەڵە و حیزبی دیموکرات لە هەشتاکاندا، هێشتاش لە ناو ریزەکانی ئەو دوو “جەرەیانە” فکریەدا ماونەتەوە و بۆ لایەنگرانی هەردووک لا زۆر گرنگ بوو زۆر بوونی لایەنگری خۆیان نیشان بدەن و تا ئەو جێگایەی دەکرێت هێز بۆ دەنگدان و شوێندانان کۆ بکەنەوە و هۆزە مەجازیەکانی خۆیان چالاک بکەن. ئەو پرسە جێی خۆیەتی بکرێتە بابەتێک بۆ پێکهێنانی دیالۆگی ناوخۆیی جڤاکی سیاسی کورد لە مەر لە ناوبردنی هەستی بەرامبەری ئەوەندە بەهێز کە بەشداری سیاسی بە جیاتی ئەوەی رەوتێکی راسیۆناڵانە و عەقڵانی بێت بەرەو هەستی هۆزایەتی و ئایدیۆلۆژی تۆڵەسەندنەوە بکێشرێت. نووسراوەکانی ناو هۆز (گرووپە) مەجازیەکانی کۆمەڵەو دێموکرات لەو پێوەندیەدا زۆر خاڵی جێی سەرنجیان تێدایە کە لە دەرەوەی مژاری ئەو وتارەیە.\nهەڵسوکەوتی ئامانجدار لە گەڵ میدیاکان یەکێک لە هۆیەکانی بەرز بوونەوەی ئاستی تێگەیشتویی سیاسی و کۆمەڵایەتی کۆمەڵگا پێشکەوتووەکانە. هەڵسوکەوتی وا دەبێتە هۆی پێکهێنانی پێوەندیەکی دوولایەنانە و بەشدارانە لە رێگای میدیاکان و پێکهێنانی سازی و رێکخراوە دێموکراتیکەکان لە پێناو پێکهێنانی دیالۆگ، رەخنە و بەشداری چالاکانە لە ئاستی میدیا جۆراوجۆرەکاندا لە نێوان شارۆڤەندان. ئەوەی لە پێوەندی خوێندەواری میدیایی دەتوانرێ باس بکرێت پەروەردەی لێهاتووییەکانی پێویست بۆ پێوەندی گرتنێکی زانستیانەی ئەندامانی کۆمەڵ لە گەڵ میدیا جۆراوجۆرەکان نەمازە میدیا کۆمەڵایەتیەکان و پێکهێنانی بیروبۆچوونێکی ورد، رەخنەگر و لێکۆلەرانە لە پێوەندی لە گەڵ پەیامی میدیاکان (نووسراوەیی، وێنەیی و بیسراوەیی.\nبەو پێیە خوێندەواری میدیایی (Media Literacy) بریتیە لە جۆری دەرک و تێگەیشتنی ئێمە لە ناوەرۆکی میدیا بە پێی شارەزایی خۆمان و لێکدانەوەی بەرهەمە جۆراوجۆرەکانی میدیا و هەڵسوکەوت لە گەڵیان. ئەمە بە چ واتەیەکە: بە گشتی دەتوانین بڵێین خوێندەواری میدیایی وەک شێوازی هۆشمەندانی هەڵبژاردنی جۆری خواردنە، کە گونجاو بێت لە گەڵ تەندوروستی و بەرەو پێش بردنی ئامانجە تەندروستیەکانمان، واتە خۆ پاراستن لەو خواردەمەنیانەی کە زیانیان هەیە بۆتەندروستی مان و زیادکردن و گەشە پێدانی ئەو خواردەمەنیانەن کە تەندروستی گشتی بەرەو پێش دەبەن.\nخوێندەواری میدیای دەتوانی ئەندامانی کۆمەڵگا فێر بکات کە لە حاڵەتی بێ لایەنی و بەکەڵک هێنەری (مصرفی) دەرکەون و ببنە ئەکتەری چالاک و بە بەشداری کردن لە دیالۆگی میدیایی دا رەوشی کۆمەڵگا و بریارە سیاسیەکان بەرەو قازانجی خۆیان بگۆرن. بە واتایەکی پوختەتر خوێندەواری میدیایی چێژ بردنی هۆشمەندانە و بەکەڵکە لە خانی راگەیاندن و زانیاریەکان.\nراپرسی رووداو پێویستی بوونی ناوەندێک بۆ پەروەردە و هەڵس و کەوتی میدیایی و گەشە ساندنی خوێندەواری میدیایی لە ناو ئەندامانی جڤاکی کورد بەگشتی و رێکخراوە سیاسیەکاندا بەتایبەت خستە رۆژەڤەوە.\nتا چەندە راپرسیەکە جێ بروایە؟\nکۆمەڵگایەکی سیاسی چاک بریتیە لە پێوەندی چاک لە نێوان بریاردەرانی سیاسی و بەشداران، کاناڵەکانی راگەیاندن و خەڵکی ئاسایی. بریاردەرانی سیاسی دەبێ توانای گەیاندنی پەیامی خۆیان بە کۆمەڵگا و وەرگرتنی پەیامی ئەندامانی کۆمەڵ بە شێوەی راستەوخۆ و لە رێگای سەرچاوە کانی راگەیاندن و کاناڵەکانی پێوەندیەوە هەبێت هەر لەوکاتەدا کاناڵەکانی راگەیاندن دەبێ توانای کۆ کردنەوەی زانیاری دروست لە سەر بنەما و پێوانەکانی زانستی و بە پێی ستانداردەکانی زانیاری وەرگرتن لە پێوەندی لە گەڵ راپرسینەکاندا هەبێت تا ئەندامانی کۆمەڵ لە رێگای بەشداری لە وەڵام بەپرسیارکان رای خۆیان بە بریاردەران بگەیەنن. یەکێک لە کێشەکانی پێوەندیدار بە راپرسیەکەی رووداو هاوسان (identical) یان ئۆبجێکتیڤ نەبوونی شێوەی بەشداری لە دەنگدان دا بوو. بە هۆی ئەوەی کە راپرسیەکە لە سەر بنەمای ژمارەی پرۆتۆکۆلی گشتی ئینترنێت واتە IP بوو، ئەو کەسانەی کە شارەزا بوایەن دەیان توانی لە رۆژێک دا دەیان جار زیاتر دەنگ بە راپرسیەکە بدەن و بەوە شوێندانەر بن لەسەر ئاکامی دەنگەکان. بۆ نموونە نووسەری ئەو دێرانە بە لانی کەمەوە 10 جار توانیویەتی لە یەک کامپیۆتێردا دەنگ بدات. سیستەمی ژماردنی دەنگەکانی رووداویش ئەو دایتایانە وەک تاکی جیاواز وەردەگرت و لە ئاکامدا هەم رادەی بەشداران زیاد نیشان دەدرا هەمیش رکەبەری لە نێوان دوو “جەرەیانی” فکری دێموکرات و کۆمەڵە ئاسان بوو سازمان بدرێت. بۆیە ئاکامی ئەو راپرسینە ناتوانێت لە رووی زانست و تەکنیکی راپرسی گشتی دا بە جێی بروا دابندرێت. بەڵام ئاسەواری دەروونی و پێکهێنانی بزووتنەوە و یەکگرێدایی ئەندامانی جڤاکە مەجازیەکان بە هۆی ئەو راپرسیەوە بابەتێکە کە پێویست بە پێداچوونەوەی قووڵتر دەکات.\nسندوقی دەنگەکان تەنیا شوێنی بریاردان لە مەر رادەی نفووز و لایەنگری حیزب و سیاسیەکان و بزاڤە فکریەکان نیە. لە نەبوونی هەلی دەنگدان و سندوقی دەنگ، ئەندامانی کۆمەڵگا دەبێ مەجالێکی دیکەیان هەبێت بۆ بەشداری کردن و گەیاندنی پەیامی خۆیان بە بریاردەرانی سیاسی. رێبەری سیاسی و بە مشوور کاتێک کە پەیامی بیرورای گشتی بیست، دەبێ بە پێی ویستی کۆمەڵ سیاسەتەکانی خۆیان دابرێژن و ناوەرۆکی بەرنامەی سیاسیان ویستی هەنۆکەیی کۆمەڵگا لەبەرچاو بگرێت. تەنانەت ئەگەر کەسانێک بە شێوەی راستەوخۆش بەشداری لە رەوتی سیاسی و بریاردانی سیاسی نەکەن، لە رێگای میدیا کۆمەڵایەتیەکاندا هەلی ئەوەیان هەیە لە پێوەندی لە گەڵ پرسە چارەنووسسازە هاوبەشەکاندا بیرورای خۆی بە بریاردەرانی سیاسی رابگەیەنێت. ئەمەش دەبێ لە لایەن رێبەرانی سیاسیەوە رێزی لێ بگیرێت و ئەو پێوەندیە بە هەل و فورسەتێکی چاک بزانێت بۆ بەرز کردنەوەی ئاستی بەشداری سیاسی.\nگرنگترین پەیامی سیاسی راپرسی رووداو بەدەر لە ئاستی بەشداری و جێی بروابوون یا نەبوونی شێوەی راپرسیەکە، پرسی پێویستی پێکهێنانی بڕوای کۆمەڵایەتی لەلایەن لایەنە جیابووەکانی ناو ریزەکانی دێموکرات و کۆمەڵەکاندا بوو. بۆیە بیستنی دەنگی یەکگرتوویی خوازانەی بەشدارانی راپرسیەکە ئەرکی ئەخڵاقی و سیاسی رێبەرانی سیاسی دێموکرات و کۆمەڵەکانە.


خەندەی درەوشاوەی کچە چینییەکی بەخێوکراوی بێ باڵ دڵێ بەکارهێنەرانی ئنتەرنێتی هەژان. – ئەنجومەنی گەنجانی کوردستان\nسەرەتا / هەمەڕەنگ / خەندەی درەوشاوەی کچە چینییەکی بەخێوکراوی بێ باڵ دڵێ بەکارهێنەرانی ئنتەرنێتی هەژان.\nAwdang Osman هەمەڕەنگ کۆمێنت بنوسە 75 بینین\nلەجیاتی ئەوەی هیوای لەدەست بدات و بە درێژای ڕۆژ خەم بۆ خۆی بخوات،کچە چینیەکی تەمەن حەوت ساڵ کە لەلایەن دایک وباوکێکی ئوتاهی ویلایەتە یەککگرتوەکانی ئەمریکاوە بەخێو دەکرێت،سەرنجی هەزاران هاوڵاتی بۆ خۆی راکێشا بەهۆی ئەو گەشبینییەی بەرامبەر بە ژیان هەیەتی،سەرەڕای ئەوەی بەبێ باڵ لەدایك بووە.\nسۆفی گرین لە ساڵی ۲٠۱٠ لەلایەن کریستینا و جێرمیەوە بەخێودەکرێت،دوای ئەوەی لەتەمەنی دووساڵی فڕەیاندابوو،چونکە بەبێباڵ لەدایك بووە،هەروەها کێشەیەکی بچوکیش لە قاچی راستیدا هەیە.\nهەبوونی کەمێک جیاوازی لەگەڵ کچە بچوکوکانی تردا هەرگیز نەبووە بە کۆسپ بۆ ئەوەی ژیانێکی ئاسایی نەژی.هەروەکو ئەوەی سۆفی ئەتوانیت هەموو کارە ڕۆتیینیەکانی ڕۆژانەی خۆی جێ بەجی بکات،لەخواردنەوە تا ئەرکەکانی قوتابخانەی ،و هەتا خۆشتنیش.\nباوکی سۆفی بە روخسارێکی گەش و شانازییەوە و بە پەیامنێری وت: سۆفی فێرکراوە بەچەند شێوەیەکی جیاواز کارەکانی بکات،زۆربەباشی بە پەنجەی قاچەکانی دەنوسیت،و وینە دەکێشت و رەنگیان دەکات،هەروەها ددانەکانی دەشوات و دەتوانێت قژی بشوات و شانەی بکات.\nسۆفی زۆر بە پەرۆشە بۆ ئەوەی کاری نوێ بکات ،کیژۆڵە بەهێزەکە هەمیشە زەردەخەنەیەکی درەوشاوە لە سەر روخسارییەتی.بەمدواییانە وانەی سەما دەخوێنێت، لەگەڵ ئاوازی ئەو مۆسیقای کە براگەورەکەی بە پیانۆکەی دەیژەنێت سەمادەکات.\nسۆفی وتی:قورسترین شت بۆ من ئەوەیە هاوسەنگی خۆم ڕاگرم ،ئازارم پێدەگات و هەندێجاریش دەگریم کە دەکەوم بەراستی قورسە.هەرورها ئەوەشی وتی ،سەرەڕای هەموو نارەحەتییەکان،لە سەماکردن بەردەوامە و خۆشی لێوەردەگرێت.\nدەربارەی Awdang Osman\nدواتر لە ئاوێزەوە- کۆمپانیای (ئیمێنس ئینێرجی) پێویستی بە کۆمەڵێک كارمەند هەیە\nپێشتر چەند هەلێکی کار لە سلێمانی


قاراقۆیونلوو - ویکیپیدیا، ئینسایکڵۆپیدیای ئازاد\nQarāqūyūnlū - قرەقویونلو - Qaraqoyunlu\nپۆتانەکان: 37°46′31.5″N 45°06′33.5″E / 37.775417°N 45.109306°E / 37.775417; 45.109306پۆتانەکان: 37°46′31.5″N 45°06′33.5″E / 37.775417°N 45.109306°E / 37.775417; 45.109306\n١٬٢٨٢ مەتر (٤٬٢٠٦ پێ)\nقاراقۆیونلوو گوندێکە، کەوتووەتە گوندەواری نازیا ئەڤراز، ناوچەی نازی، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nقاراقۆیونلوو ھاوسنوورە لەگەڵ ئەم گوندانە:\nلە باکوورەوە لەگەڵ گوندی باشلان بەشلی.\nلە باشوورەوە لەگەڵ گوندی کەلوان.\nلە ڕۆژھەڵاتەوە لەگەڵ گوندی تەقلیداباد.\nلە ڕۆژاواوە لەگەڵ گوندی وقاسلی ئەڤراز.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٢٢) کەس و (٧) خێزان بووە.\nپێکھاتەی دانیشتوانی ئەم گوندە لە ئازەری پێکھاتووە.\nبە ئازەری دەدوێن.\nدانیشتوانی ئەم گوندە پەیڕەوی ئایینی ئیسلام(شیعە) دەکەن.\nوەرگیراو لە «https://ckb.wikipedia.org/w/index.php?title=قاراقۆیونلوو&oldid=901574»\nئەم پەڕەیە دواجار لە ٢١:٠٩ی ٤ی شوباتی ٢٠٢٢ نوێ کراوەتەوە.


وەزیری پێشمەرگە فەرمانێکی بۆ لیواکان دەرکرد – کوردی – RojNews.News\n30/11/2021 - 5:15:22 pm\nوه‌زیری پێشمه‌رگەی حکومەتی هەرێم  له‌گه‌ڵ سه‌رجه‌م فه‌رمانده و جێگری فەرماندەی لیواكانی پیادەی وه‌زاره‌تی پێشمه‌رگه كۆبیەوە و رایسپاردن به‌توندی به‌رپه‌رچی چالاكی و په‌لاماره تیرۆریستیه‌كانی داعش بدەنه‌وە.\nئه‌مڕۆ شۆڕش ئیسماعیل، وه‌زیری پێشمه‌رگه‌ی حكومه‌تی هه‌رێمی كوردستان، به‌ئاماده‌بوونی ژمارەیەک لە بەرپرسانی وەزارەتەکەی له‌گه‌ڵ سه‌رجه‌م فه‌رمانده و جێگرانی لیواكانی پیادەی وه‌زاره‌تی پێشمه‌رگه کۆبویەوە.\nوەزیری پێشمەرگە، فه‌رمانده‌ی لیواكانی راسپارد، چاوكراوه‌تر و به‌پلانی نوێی جه‌نگی، سه‌نگه‌ره‌كانی خۆیان قایم بكه‌ن و له‌مه‌ترسی ئه‌و تیرۆریستانه بیانپارێزن.\nله‌به‌شێكی دیکەی كۆبونه‌وه‌كه‌دا، شۆڕش ئیسماعیل فه‌رمانیدا، كه سه‌رجه‌م هێزه‌كان پابه‌ندی ئه‌ركی سه‌ربازی و دسپلینه سه‌ربازییه‌كان بن وتی: هه‌وڵه‌كانمان چڕكردۆته‌وه بۆ جێبه‌جێ كردنی داواكاری لیواكان و پڕكردنه‌وه‌ی ته‌واوی كه‌مو كوڕییه‌كان.\nوەزیرەکە لە بەڵێنیدا تۆڵه‌ی خوێنی ئه‌و شه‌هیدانه بكرێته‌وه کە لە ڕۆژانی ڕابردوو شەهیدکران وتیشی: ناوه‌ستین تا به‌ته‌واوی داعش تێكدەشکێنین.\nباسی لەوەشکرد: دوای دروستكردنی ناوه‌نده‌كانی ئه‌منی هاوبه‌ش له‌نێوان پێشمه‌رگه‌و سوپای عێراق، هه‌وڵه‌كان به‌و ئاراسته‌یه، كه به‌یه‌كه‌وه هه‌ردوو هێز رۆڵ ببینن له‌و ناوچانه‌ی فه‌راغی ئه‌منی هه‌یه.


وێنەکەی خنکانی ئایلان کوردی چاوی میدیاکانی جیهانی بەشێوەیەکی بەرچاو بەلای خۆیدا راکێشا و چەندین کەسی هێنایە قسە. زۆرێک لە هونەرمەندەکان بە کاری جیاواز هاوخەمی خۆیان خستەڕوو.\nهەفتەی رابردوو هونەرمەندی چینی ئەی وی وی Ai Weiwei چاوەکانی داخست و روخساری لەسەر بەردی سارد دانا تا هاوشێوەی ئایلان کوردی دەربکەوێت. ئەی وی وی ئەم کارەی لە دورگەی لێسبۆس لە یۆنان ئەنجامداوە و گۆڤارێکی هیندی روماڵی کارەکەی دەکات. گرنگی فۆتۆکەی ئایلان لەوەدایە کە نوێنەرایەتی هەموو ئەو قەیرانە دەکات کە توشی جیهان بووە و بەهۆی ژمارەیەکی زۆر پەنابەر. جگە لە پیشاندانی بێ هیوایی خەڵک و هەوڵدانیان بەرەو ژیانێکی باشتر.\nفۆتۆگرافەری گۆڤارەکە بە ئەی وی وی دەڵێت "لە ستۆدیۆکەتدا دەتبینمەوە." ئەو لە وەڵامدا دەڵێت، "کەناردەریاکە ستۆدیۆی منە."\nجەیارامان کە سەرنوسەری گۆڤارەکەیە دەڵێت، ئەی وی وی لە کەنار دەریاکە وەستاو چاوەڕێی بەلەمەکانی دەکرد کە پڕکرابوون لە پەنابەر، پاشان یارمەتی دەدان کاتێک لە بەلەمەکە دادەبەزین. لەو کاتەشدا پارچەی بەلەمەکانی کۆدەکردەوە بۆ پرۆژەیەکی تری ئینستەڵەیشن.\nجەیارامان دەڵێت، " ئەو هونەرمەندێکی زۆە مەزنە، بەڵام لای من وەک غاندی دەردەکەوێت، ئەو کەسێکی زۆر دڵسۆز و خاکییە لە هەمان کاتدا کەسێکی زۆر سیاسیشە."\nدوابەدوای گۆڕانی بارودۆخە سیاسی و ئابورییەکان لە رۆژهەڵاتی ناوەڕاست و بە تایبەتی لە سوریا و عێراق، ژمارەیەکی زۆر خەڵک روودەکەنە ووڵاتانی رۆژئاوا بۆ گەڕان بەدوای ژیانێکی باشتر. ئایلان کوردی ئەو منداڵە ٣ ساڵانە بوو کە لەگەڵ خێزانەکەیدا بەهەمان شێوە لە رێگەی تورکیاو یۆنان هەوڵیاندا بۆ گەڕان بەدوای ژیانێکی باشتردا، بەڵام تەرمەکەی ئایلان لە کەناردەریاکاندا دۆزرایەوە و ئەمەش جیهانی هەژاند.